
नेपालभाषा : म्हिग: व थौं 


- इन्द्र माली 


थः मांयागु मुलय्‌ च्वनाः दुरु चुचुप्यानाः स्यनाः व लाना: काःगु थःगु जातिया 
भाययात मांभाय्‌ धाइ , गुगु भाषा मस्तयूसं समाजय्‌ च्चनाः स्यनाकाइ । थन्याःगु भाषा 
थः मामं ल्हाइगु भाय जुइ, उकिहे थन्याःगु भाययात मांभाय धायेगु यानावयाच्चंगु दु । 
मेगु खँग्वलं धायेगु खःसा मचाबलय सहज माध्यमया रुपय प्रयुक्त भाय्‌ हे मांभाय खः । 
गुगु मचाबलय्‌ म्हितुम्हितुं स्यनाकाइ थन्या:गु भायूलय्‌ वैचारिक व भावनात्मक निकटता 
दयाच्चनी । मांभासं हे प्रत्येक मनुखं नं दकले न्हापां थःगु व थः जःखःया विश्वबारे थःगु 
धारणा दयेकी अले अभिव्यक्ति बिड फइ । मस्तयसं दकले न्हापां स्यनाकाइगु भाय 
जूगुलिं थन्याःग भाययात हे मांभाय्‌ धायेगु यानावयाच्चंगु दु । (युनेस्को, १९५३: ८) भी 
नेवातयगु मांभाय्‌ भीगु जातिं ल्हाइगु, प्राचीन इलंनिसे कीगु समाजय्‌ ब्यानाच्वंगु, भीगु 
कुं-कुलामय श्वयाच्चंगु, थौंतक भीगु हिन्‌ हितुलि न्हयानाच्चंगु भाय नेपालभाषा खः । 


भरीगु मांभाययात नेपालभाषा गुबलेनिसें धाल थ्व न्ह्यसः: साप हे 
महत्वपूर्ण ज्‌ । नापं करी आजापिं गुबलेनिसें थन दु व खाँ वा:चायेकेत नेपाल 
खँग्व:या मालेज्या नं उत्तिक हे महत्वपूर्ण ज्‌ । भी पुर्खात १४ शताब्दि नेपाःगालय वया 
च्वंबल धका छथ्वः इतिहासकारतयसं च्बयेगु यानावयाच्वंगु दु । गुग॒ तर्कयात थन 
प्राप्त जूगु अभिलेखकथं स्वीकार यायेमछिं । मञ्जुश्रीयाग बाखंकथं नेपा:गालय्‌ 
मुनाच्चंगु लःयात न्हसिकापय्‌ खड्गं तछ्यानाः लः दक्वः पिने छवयाः थन च्वने 
जीकूगु खँया चर्चा दु । थ्वया लिपा थ्वःथ्वः मनूत उत्तरं वयाः थन च्वनेगु यात । थ्व 
हे जाति कालान्तरय्‌ वया डेपार जाति जूवन। उत्तरं थ्वःथ्वः मनत वया थनच्वंवथें 

दक्षिणपाखे नं वयेगु यात । दक्षिणां वःपिं मनूतयसं थःनाप बौध्द धर्म, जैन धर्म व 
संस्कृत वाय्‌ प्राकृत भाय्‌ नं ज्वनावल ( ज्ञवाली, २०१९:२१२) । थुमिसं ज्वनावःगु महायान 
बौध्द धर्म डेपार जातियात प्रभावित याना बिल । गुकि संस्कृतभाषानाप दकले न्हापां 
डेपार जातिया भायनाप ध्वदुत । खला डेपार जाति थन न्हापां वया: च्वंच्वंग्‌ व 
दक्षिण व:पिंसिकें उप्बः नं दुगुलि थ्व थायूया नां नं थ्व हे जातियागु नामं डेपार जूवंगु 
खनेदु । छगू अज्‌ चाइगु खँ थ्व दु कि आःतक भीसं पुलांगु अर्थात उत्तर प्राचीन ईया 
छुं नं अभिलेख लुइके फूगु खने मदुनि। 

डेपार जातियात संस्कृत भाषायागु प्रभावं यानाः डेपारया थाय नेपार 
यानाबिल । नेपार जाति नेपा:या आदिवासी खः । किरातकाल व थ्वया न्हयःया 
इतिहास आ:तक मलुगुलिं नेपार जातियाग उगु ईया छं चर्चा याये मछिं । खला नेपार 
जाति मूलतः तिब्वत-वर्मेलीत खः । थुमिगु भाषा नं तिब्वत-वर्मेली खलया भाय्‌ खः । 
दकले न्हापां नेपार जाति नाप लिच्छवि ध्वदृत । नेपालय्‌ दुहां वःबलय्‌ लिच्छवितयूसं 
गुप्त लिपि व संस्कृत भाषा नं ज्वना:वःगु खः । लिच्चवि जुजुपिसं संस्कृत भाषायात 
राजभाषा व गुप्त लिपियात राजलिपिकथं हनायंकल । लिच्छवितयूसं जुजुयागु प्रशस्ति, 
गुणगान जकमखु, जनसाधारणयात मा:गु जुजुयागु उजंतक नं संस्कृत भाषां अभिलेख 
च्वकाथकूग दु । गुगु अभिलेखया भाषा साप हे उत्कृष्ट खने दु । थुकथं संस्कृत 
भाषायात राजकीय सम्मान बिया यंकल । थुबलय्‌ संस्कृत भायनाप नेपालभाषायागु 
संसर्ग जूग॒ खः । बौद्धधर्म नेपार जातियात प्रभावित यानाः यंकेवं संस्कृत भाषायागु 
प्रभावं नं उप्वः दयावन । बौद्ध धर्मनाप पवित्र ग्रन्थयागु प्रणयनया लागि संस्कृत भाय्‌ 
नं दुहां वःगु खः ( ग्नियर्शन, )थुकथं संस्कृत भाय्‌ नाप शताब्दि शतान्दितक प्यपुनाः, 
स्वतुमतु स्वयाः न्हयानां नं थःगु अस्तित्व ल्यंका तये फुगु थ्व भाषायागु छगू विशेषता नं 
खः संस्कृतथें बलागु, त:मिगु भासं त्यला: न्हंका छवये मफूत । भाषा संस्कृतमय ज्‌ 
वंगुया मूल कारण नं थ्व हे खः । लिपा नेपाः गालय्‌ लिच्छवि,शाक्य, वज्जि व 
कोलियत दुहांव:बलय्‌ साहित्य व संस्कृतिया मिखां तःमि जुयाः वःपिसं नं बुलुंह थःगु 
भाय्‌ त्वःताः थनयागु हे संस्कृति व परम्पराय्‌ बुलावन । थुमिसं थःगु भाय्‌ ल्वमंका 
छवत । नेपार जातियागु हे भाय नवा:गुलि पैशाची व मागधी थें ज्याःगु प्राकृत 
भाषायागु प्रभाव दुहां वल । गुकिं याना: र॑ व ` ल॑ या बिस्कंपहः मन्त। ` र या 
थासयं ल॑ जूवन। नेपारतय्‌ भायया नमुना गनं खने मदुसां लिच्छवि जुजुपिसं नेपाःगाः 
व जःखः थासय्‌ तयावंगु अभिलेखय्‌ किया तःगु गुगु असंस्कृत खँग्व: दु व पैशाची व 

नां इत्यादि आपालं नां थ्व हे डेपार जातियागु भाषा कयातःगु दु । (बज़ाचार्य,११०६: 
१९) उकि नेपार जातियागु भाषाया स्वरुप मलूसा व हे शिलालेखय्‌ च्वंगु खँग्वलं इमिगु 
भाषाया रुप क्यनाच्वंगु दु । 

प्राकत-पैशाची व मागधि भाययागु प्रभावं र या ल जुसेलिं नेपारं 
नेपाल जूवन । आः: नेपाल खँगब:या प्राचीनताय्‌ छक: दुवाला स्वये । खःला नेपार 
जातियागु प्राचीन भाषायागु स्वरुप मदु थें नेपाल खेँग्व:यागु उलि प्राचीन दसु 
तिथिमितिकथं लूगु मदुनी । अयनं आःतक लूगुया आधारय्‌ ई.पु. ६०० दँय नेपाल 
खँग्व:या अस्तित्व दये धुकुंगु खनेदु । थ्यंमथ्यं ई.पु.६०० दँयागु अथर्वपरि शिष्ट 
सफुलिं नेपा: देयागु नां व लागायात उल्लेख याता तःगु दु । थ्व जक मखु प्यंगूगु शदि 
च्वयातःगु कौटिल्य अर्थशास्त्र व बौध्वग्रन्य मुलसर्वास्तिवाद विनय व जैन 
धर्मया तीन वाचना सफुलिइ तं नेपाल देयागु नां च्वयातःगु दु । तर शिलालेखय 
धाःसा गाक्क लिपा जक नेपालयागु नां किया तःगु खनेदु । थौंतक लूगु शिलालेखय्‌ 
नेपाल खँग्व: कियातःगु दकले पुलांगु शिलालेख भारतया सम्राट समुद्रगुप्तं त:ग॒ प्रयाग- 
प्रशस्ति खः । गुगु शिलालेख प्यंगूगु शताब्दिपाखेयागु खः । तर नेपालय्‌ धा:सा गाक्क 
लिपा जक नेपाल खँग्व: तयातःगु शिलालेख लूगु दु। जजु मानदेव प्रथम(ई.४६४-५०५) 
यागु खः । थ्व शिलालेख चंगुनारां द्यःयाथाय्‌ तयातःगु दु। ` नेपाल ˆ खेँग्वः गुगु 
किया तल उकिया अर्थ देशया नां कथं छ्यालातःगु दु । तर नेपाल खँग्वः देशवाचीकथं 
मजुस्ये जातिवाचक कथं नं शिलालेखय्‌ कियातःगु दसुया लागि ई. ५१२ लिच्छवि जुजु 
बसन्तदेवं टिष्टुंगय्‌ तयाथकूगु शिलालेखय्‌ ` स्वस्ति नैपालभ्यः` खँग्वलं नीयाना तःगुलि 
नं सिइदु । गुकिया अर्थ ` नेपामितय्‌गु कल्याण जुइमा खः । थुकिं नेपाल खंँग्वः 
देशवाची मखु जातिवाचक खः धैगु खयात यचुका ब्यू । थ्वया लिपा नं अंशुवर्मायागु 
अभिलेखय्‌ नं जातिवाचककथं नेपाल खँग्वः छ्यलातःगु दु । नेपाल खँग्व: प्राकृत - 
पैशाची व मागधि भाषायागु प्रभाव र या ल॑ जयाः प्रयोग जुयावंगु दु। र 
व ` ल यागु बिस्कं छु मदु धैगु खँयात मल्लकालयागु खँग्वः ब्बना यंकेबलय्‌ अझ 
स्पष्ट जूवः । नेपाल देयागु नां नेपार प्रयोग यानात:गु ने.सं. ७५७ (इ.१६३७)लय्‌ 
तयातःगु चापागांयागु अभिलेखयात कायेफु । 

नेपारं नेपाल जूवंगु ला स्पष्ट जुल । जातियागु नां नेपार, नेपाल, नेवाः गुकथं 
ज्‌ वन ? खःला नेपार व नेवार खँग्वःया दथुइ च्वंगु छग: आखः जक पाना च्वंगु दु । 
म्हतुया छग्‌ हे अवयव ल्हाइगु न्हापांगु आखः थाकुगु व्यञ्जन व लिपायागु कोमल 
ब्यञ्जन खः । अःपु पाखे लीगु मनूतयगु पहकथं प या व जूगु नं अनुमान दु 
आचार्य, १०९९:३) नापं नेपाल खँग्वःया ` प ˆ ओष खः अथेंतुं * व ˆ नं दन्तोष्ठ खः 
नवायेगु पहकथं ओष्ठ खँग्वः दन्तोष्ठपाखे वने उलि थाक्‌ मज्‌, हानं च्वयेगुकथं नं ˆ पः 


च्वच्चं भतीचा * प ` या च्वः क्वहाँ वलधाःसा वा ˆ प या छयं भचा क्वयूलात 

धाःसा ` ब ` ज्वी अःपु । उकि हे ˆ नेपालै या ˆ नेवाल' जूगु खइ । (हृदय,१०७४: 
१८-१९) अघोषं घोष, घोषं अघोषय्‌ हिला वनीगु आपालं दसुत दु, तरः पौ आख: 
थुकथं ` वः जुयावंगु नेपालभाषाय्‌ गनं खनेमदु । तर संस्कृत भाषाय प* आखः ˆ व 
` हिला: वनाच्वंगु दसु धाःसा दु गथे-- कर्पास < कपास < कवास । कपाटः < 
कवाट । कपर्दधारक < कपरदार < कवर्दार। प्राकृत भाषायू प अधिकांश कथं 
*ब' या रुप हिला: वं गथे-- उपल < उवल । कोप < कोव । चाप < चाव । नृप 
< णिप । दीप < दीव । प्रताप < पआव । शपथ < सवह। प्राकृतविद्‌ हेमचन्द्रनं 
` पौ या वौ जूगु खँयात स्वीकार यानात:गु दु ( पिश्चल,१९६५: १४७-१४८ ) नेवार 
खँग्व:यागु आःतक लूगु मध्ये ने.सं.७३७ (ई.१६१७)यागु नरपतिजयचर्या 
स्वरोदयया ग्रन्थकार कस्ते दातेयागु सफ हे दकले पुलांगु खः, गुकि थ्वया विभेद 
मूलस नि, विचार याडाव सोय । मलूक्क टिकास विचार याय । 
टिकासं थाक्व चकोव्दारस विचार याय। थ्व सोतासं कठिन जुक्व 
नेवार भाषान पिकाया जरो (वैद्य,२०४१:३) । ने. सं. ८२९ (ई. १७०९) लय 
भूपतीन्द्रमल्लयाग इलययागु सूचिपत्रय्‌ छयलातःगु खनेद्‌ (बैद्य, २०४१:२१७) । भूपतीन्द्र 
मल्लया इलय्‌ नेवार भाषा खँग्व: जक मखु निवार नं छयलातःगु खनेद्‌ । थन लिपा 
जक गोरखा राज्यया जुजु रामशाह ( ई.१६०६-१६३९) नं दयेकूगु थिति भिंखुगूगुलिइ 
` खण,मगर,नेवार प्रभूति चिधंगु जात * धका उल्लेख जगु दु । 
(पन्त, २०२४:५६७) पृथ्वीनारायण शाहया इलय्‌ नेवार खँग्वः उप्वः ज्यलेधुकुंगु खनेद्‌ । 
अथेंतु दिव्य उपदेशय्‌ नं--. नेवार खँग्वः ` नेवार नाच क्िकाइ हेर्नु 
(आचार्य, २०२४:६७४) धका धया तःगुदु । नेवार खँग्व:या व्यूत्पन्नयात कया न्हयागु हे 
तक न्हथ्यंसां वास्तवय अनेवाः भाषीतयगु प्रभावं यानाः नेपार नेवार जूगु खः । 
गुकियात कया नृतत्वशास्त्री डोरबहादुर विष्टं जयस्थिति मल्लया इलय्‌ तक जोसुकै र 
जहाँसुकैबाट आएर यो नेपा: भनिने ठाउँमा बस्ने जातिलाई नेवाः भन्ने 
चलन बसेको हो । किरात भाषाका यिनै नेपाः र नेवाः शब्दहरुलाई 
खस भाषाले आफूभित्रको प्रयोग ल्याउँदा) नेपाल" र " नेवार" भन्न 
थाल्यो । (विष्ट,२०३४:११०) ई. १६०० पाखे भीगु स्वनिगलय्‌ मैथिली भाषित उप्बः 
दुहां वये धुंकल । थुमिगु प्रभावं भीग भाषाय उलि विकृति वःगु खनेमद्‌ । लिपा खस, 
तामाङ, गुरुड,मगः व मेमेगु जातयापिं दुहां बल । थ्व हे जातितयसं अपश्रंशकथं नवायेगु 
यागुलिं वा भचा हेपे याना: नवायेगु यागुलिं नेवार जूवंग॒ जुइमा: नत्रसा नेपार वाय्‌ 
नेपाल हे न्हापां थें जुइमा:गु खः । 
नेपालभाषाया वाडमयलय्‌ मिखा ब्वया यंकेबलय्‌ गुलि पुलां धकाः क्वःछिना 
छ्वये थाक्‌ । छायधाःसां भीसं भीगु वाडमय पूवंक मालेग ज्या याये मफुनी । मेगु 

खॅग्बलं धायेगु खःसा भीसं भझीगु वाङमय संस्थागत रुपं वाय पूवंक मालेगु कृत: याये 
मफुनी । भीसं भीगु पुजाकुथिइ धुलं गायाच्वंगु सफूतक पितहये मफया च्वंगुदु । 
आगमय्‌ च्वंगु सफू पित हयेगु ला खँ हे मन्त । उकि यानानं भीगु वाडमय गुलि 
ग्यसुग्यंगु दु व थुइके थाकुया च्वंगु दु । अयनं निदान" नांयाग्‌ वैद्यशाशत्रया 
सफुलिइ सम्वत्‌ जक नेपालभाषा च्वयात:गु लूगु दु । गुकि क्ययया प्वालम मिखाया 
प्वालम संवत नेपालया भूलि धकाः छ्यला तःगु दु ( माली, १११२) थ्व नेपाल 
सम्वत्‌ २१ (ई.९०१) याग खः । थुकि सिइद्‌ ई. ९०० पाखे नेपालभाषा जनभाषाकथं 
न्हज्याये धुकंगुलिं भीगु वाडमय नं छग्‌ बान्की काये धुकंग दु । 

लिच्छविकाल लिपा नेपाल सम्वत्‌ नीजूग इलय्‌ प्रामाणिक ऐतिहासिक सामग्री 
मलूगुलिं यानाः नं नेपालभाषा वाडमय सीकेत भचा थाक्‌या च्वंगु खः । ' निदान सफू 
थें ज्याःगु मेमेगु लुइके फःसा भीगु वाडमयमा ख्य: चकनिगु खः । रुद्रवर्ण महाविहारय्‌ 
च्वंगु छगू ताडपत्र ने.सं. २३५ (ई. १११४) लूगुलिं भीगु वाडमयया इतिहास भचा चकग 
दु । थ्व ताडपत्रय्‌ नेवाः भाय्‌ मुक्कं छ्यला तःगु दु (शाक्य, १११०: ७-९) उबलेतक भीगु 
भाषाय्‌ उप्व: ' ड' आखः छ्यले जुयाच्वंगु खनेद्‌ गुग॒ भीगु भाषाया छग्‌ स्वभाव नं खः 
गथे ज्वड, डास, तंड, सेड,हड़ा, होङ गुकियागु भाषाशाश्त्रकथं डा. कमलप्रकाश 
मल्लजुं विवेचना याना दीगु दु (मल्ल,१९९०:१६) । शया लिपा यलया मोतिटारयागु 
जलद्रोणी तयात:गु नेपाल सम्वत्‌ ३५३ (ई.१२३२) यागु लूगु दु (तिवारी, २०१५:१४) । भीगु 
न्हयःने नेपाल सम्वत्‌ २३५ निसे ३५३ तक ११८ दुनेयागु निग सामग्री जक लूगु दु । थ्व 
श्रोतं यानाः भीगु भाषाय्‌ आपालं मेगु सामग्री लुइग॒ भलसा तयेफु । नेपालभाषां हे 
हिइकाः त:गु वाय्‌ मौलिक रुपं च्वयातःगु सफूत धाःसा मालेफुगु खनेमदु । थौंतक भीगु 
न्हयःने वयेधुंकूगु सामग्रीकथं स्वयायंकेबलय्‌ बंगालया पण्डित नारायणं १२ग्‌ शदि संस्कत 
भासं च्वःगु हितोपदेशयात ल्हययाः संस्कृतलिसे नेपालभाषां टिका च्वयाः नेपाल 
सम्वत्‌ ४८१ (ई. १३६०) पूबंकुगु सफू हे दकले न्हापांयागु खः (मल्ल,१०९८: १४८) । 
थ्वया लिपा मानवन्यायशाशत्र ने.सं. ५०० (ई. १३८० ), पुत्रपौत्रादिबोधिनी ने. 
सं. ५०१ (ई. १३८१ ), असरकाषा ने. सं. ५०६ (ई १३८६ ), 
गोपालराजवंशावली ५०७-५१० (ई. १३८७-१३९०) (मल्ल,१०९८ :१४८) भीगु 
वाडमयया दसु बियाच्चंगु दु । 


नेपालभाषा न्हापांनिसें नेवा:तय्‌गु जक भाय मखु । थ्व भाषायात मेमेगु जाति नं 
नाला कयातःगु भाय खः । उबलय्‌ भीगु वाडमय साप हे सम्पन्न ज्‌ । वैद्यशाश्त्र, 
ज्योतिषशाश्त्र, तन्त्रशास्त्र, धर्मशास्त्र, पुराण, वंशावलि, व्याकरण, कोश, छन्दशाशत्र, 
क्रिया कर्मकाण्ड आदिलय्‌ आपालं ग्रन्थ दु । साहित्य ख्यलय्‌ प्याखं व तुतःम्येयागु नं 


सृजना उबले यानाथकूग दु । गुकिंयानाः स्वनिगलय्‌ दुहांवःपि लिच्छवि, शाक्य, मल्ल, 

वृज्जि, कोलियत जक मखु मेमेगु जातियापिसं नं थःगु भाय्‌ बुलुंहुं त्वता: नेपालभाषायात 
नाला: काल । थथे भाय्‌ नाला: काःगु कारण भीगु भाय्‌ उबले छग्‌ सशक्त जनभाषा 
जुया: जक मखु, स्वनिगःयापिं फुक्कसिगु भाय्‌ नेवाः भाय्‌ जया: मखु भीगु वाडमय 
साप हे उबलय्‌ समृध्द जुगुलि नं खः । उकि ई. १५०० न्हयः स्वनिगलय्‌ दुहां वःपिसं 
भीगु भाययात नालावंगु खनेदु । गुकियाना उबलय्‌ भट ब्रम्हुतयगु भाय नं नेवाः भाय्‌ 
जवंग॒ दु । इमिसं थःपिसं थःगु कीर्तिया लागि व्यूगु दान, अभिलेख फुक्क नेवा: भासं 
तयावंगु दु । जयस्थिति मल्लया स्वम्ह काय धर्ममल्ल, ज्योतिमल्ल व कीर्तिमल्लया मंका- 
शासन इलय्‌ दामोदर भटया काय कष्णभटं योगेश्वर महाद्यःया नामय जग्गादानया 
शिलालेखय्‌ दकले लिपायागु प्यकूव: नेपालभाषां च्वयातःगु दु ।थथेतु ने.सं.५२८ 
(ई.१४०८)स श्रीराजभटं तया थकगु अभिलेखय नं नेवाः भाय्‌ छयला तःगु दु (रेग्मी, 
१९६६:३९-४०) । थुकीं उबलय्‌ कीगु भाषा जनभाषा व देशभाषाकथं जक मखु छग्‌ 
सम्पर्क भाषाकथं विकास जुड धुकुंगु दु । गुगु रुप स्वनिगलय्‌ मल्ल जुजुपिनिगु पतन 
लिपा तक कायम जुल । राणा शासनयागु प्रारम्भ लिपा थ्व भाययात न्हंका छवयेगु 
कुतः जुसेलिं सम्पर्क भाषाकथं बुलुहुं न्हता वन थ्व थाय बुलुंहु खँय॒ भाय्‌ नं कयेच्याना 
यंकल । तर राजाज्ञा, घोषणा व सरकारी नीति आदि थ्व स्वनिगलया जनतायात 
थुइकेत धाःसा नाय्‌खिं च्वयेकाः नेपालभाषाया माध्यम यानावःगु खनेदु गुगु 
सात साल जनक्रान्ति न्हयःतक परम्परागतकथं न्हयानाच्वंगु खः । 


खला भीगु भाययात नेपालभाषा धकाः उल्लेख यानातःगु दसु धाःसा उलि 
पुलांगु रुप लूगु मदुनी । अयनं नैपालभाणा धका: च्वयातःगु दसि आःतकया दुने 
न्यायविकासिनी सफ खः । थ्व सफूयात मानवन्यायशाइत्र नं धा । 
नारदसंहितानं धायेगु या: । थ्व सफूया दकले ल्यूने पाखे स्वंगूगु झवलय्‌ तस्येनं 
लिख्यते टीका स्पष्टा नैपाल भाषया धका: च्वयातःगु दु । थुकथं 
आधिकारिककथं भीगु मांभाययात नेपालभाषा धका नां छुना: तःगु थ्व सफू हे आःतक 
दुने लूगु सफुलिइ दकले न्हापांयागु धायेमा: । ने.सं. ५०० (ई. १३८०) यैँ देयया लुन्तभन्त 
बज़ाचार्य ल्हययाः क्वचायेका तःग॒ खः । थनथाय्‌ लाक डा. कमलप्रकाश मल्लया धाप्‌ 
लुमंके बह ज्‌ भरीगु भाययात छुँ सखुसां जयाजु नदेव मल्ल (ने.सं. 
४८१-५०२)या ईलंनिसे नेपालभाषा धायेकाः उत्तर मल्लकालया 
जुजुपिस स्वनिगलय्‌ अभिलेख पलिस्था याना बिज्याःबलय्‌ ° 
राष्ट्रभाषा” ' देशभाणा” धका सम्मान बीकाः संस्कृतलिसे थब 
भाययात माक्वः लिधंसा ब्यगु खनेदु ।अथे ज्याः नं उबलयया 
जुजुपिनि भाषानीति संकीर्ण मजुसे उदार खनेदु । संस्कृत, मैथिली, 
अवधि, भोजपुरी व बंगाली थें तु खँयभाय्‌ न॑ थन सम्मान जुगु 

खनेदु । मेमेगु भाययात क्वत्यलाः गुगु छगू भाययात जक थकायगु 
ज्या मल्ल कालय्‌ ज्‌गु खने मदु (मल्ल, १०९९:४)। नेपालभाषायात पर 
नेपालभाषा धकाः छ्यलातःगु नं दु । गुगु ख्वपया तौमधि त्वालय्‌ जुजु ज्योतिर्मल्लया 
इलय कर्माचार्य ज्योतिचन्द्र मास, सहसराम मास व हरख मास आदिपिसं आचार्य 
जयचन्द्र यज्ञ याका: देगः पलिस्था याबलय्‌ तया: थकगु ई. १४१० यागु अभिलेखय्‌ अतः 
परं नेपालभाषा च्वयातःगु दु । जुजुपिसं तयाथकगु अभिलेखय्‌ धाःसा नेपालभाषायात 
परं नेपालभाषा धका ने.सं. ५३०(ई.१४७१) पाखे जक नाला तःगु दसु हे आःतक लूगुलिं 
दकले पुलांगु जुयाच्वंगु दु । देशभाषा धकाः नेपालभाषायात नालाः तःगु दकले पुलांगु 
दसु पशुपति देगःया दक्षिण लुखाय्‌ ने.सं. ५९१ (ई. १४७१) यागु खः । अथेंतुं स्वदेशभाषा 
धकाः नालातःगु जुजु प्रताप मल्लयागु ने.सं. ७४७ (ई. १६२७) यागु हनुमानध्वाखाय्‌ च्वंगु 
ल्वॅह-पौ खः । | 


मल्ल ई नेपालभाषाया स्वर्ण ई खः । थ्व ईलय्‌ भीगु मांभाय्‌ नेपालभाषाया 
वाडमयया विकास आपालं जूगु दु । उबलय्‌ भीगु मांभाय्‌ स्वनिगलय्‌ जक कुनाच्वंगु 
मदु दोलखा, रामेछाप, चित्लाड-टिष्टुङ पाखे जक मखु गोरखा, तनहुँ पाखे नं बुलुहुँ 
न्यना वने धुकूग खः । दोलखां छगू विसकं राज्यया रुप कासेलि दोलखायागु नं 
राजभाषा, देशभाषा व जनभाषाकथं न्हयानावंगु खनेदु । अनं नं नेपाल सम्वत्यात हे 
नालातःगु दु । दोलखाय्‌ ने.सं.५८० (ई. १४६०) पिङ्गल त्वाःया ल्वँहहितिइ कियातःगु 
अभिलेख सम्वत ५८० मार्गकुष्ण देवता तया ˆ ' ' ' च्वयातःगु दु । 
नेपालभाषाया क्रियापद खँग्व: छयला तःगुलिं थ्व नेपालभाषायागु अभिलेख खः धैगु 
खयात यचुका ब्यू । स्वनिगः त्वताः नेपालभाषायात प्रशासनिक भायकथं नालातःगु 
दोलखा देय्‌ नं छगू खः । थुकियात यचुका बिइगु दसुकथं ने.सं. ७८७ (ई.१६६७) लय्‌ 
दोलखाया शिव खत्रीया स्वम्ह फुकीया दथुइ जूगु अंशबण्डायात कायेफु । इमिगु 
अंशबण्डाया भो नेपालभाषां यानात:गुलिं उबले अनयागु प्रशासनिक भाषा नेपालभाषा 
धैगु प्रमाणित जुड । (बज्राचार्य व श्रेष्ठ, २०३१: १३४) दोलखायागु अभिलेख ब्वनाः 
यंकेबलय्‌ थनयागु नेपालभाषाया स्वभाव व प्रबृत्ति स्वनिगः नाप उलि पानाच्चंगु 
खनेमदु। थन नं र व ल यागु छु भेद मदु।. र अपुक ल जुयाच्वंगु दु । 
गथे थाक्र < थाकुल, जुर < जुल, मार < माल, गजुरी < गजुली, दोरखा < 
दोलखा । थ्व दसुकथं नं र या ˆ ल पैशाची व मागधि-प्राकुत भाययाग प्रभावं 
हिलावंगु जुइमाः (आचार्य, २०२४:६६८)। नापं भीगु मांभाययात संस्कृत भाययागु प्रभावं 
यानाः संस्कृतयागु आपालं खँग्वःत दुहांवल । नापं रपा प्रत्यय छुनाः मेमेगु भाषाया 
कियाया पदयात नेपालभाषाय्‌ दुकायेगु प्रचलन ने.सं.५०७ (ई.१३८७) पाखे हे जुइधुंकुंग 
खनेद्‌ । गोपाल वंशावलीइ रपा प्रत्यय छुना: संस्कृतया खँग्वः नेपालभाषाय्‌ 

छयलात:गु दु नापं सप्तमी विभक्ति जयरपायात जयरपेस यानाः छयलात:गु दु । अथेंत 
दोलखाय्‌ नं डोहोरपा < दोहोलपा, गररप, थापरप, निस्तेरप आदि दुकाया: छयलेगु 
यानावःगु खनेद्‌ । दोलखायागु नेपालभाषाय्‌ भ आख: व॑ जुयाच्वंगु दु गथे भाषा 
< वाषा । अथेंतुं ` ध आखः ` द जुयाच्वंगु दु धाल < दाल, धन < दन । अकार 
आखः ओकार जुयावनाच्वंगु दु गथे दयेका < दोयेका थुकथं हिलावंगु व मेमेगु भाषाया 
प्रभावं नं खः । 


गोरखापाखे नेवाःतय्‌सं जुजु रामशाहया ईलय २४ कोथी पसः स्वनाः अन 
बनेज्याया नीयागु खः (शर्मा, २०३३:२१२) । तर थ्व छगू दुभाग्यया खँ खः उगु ईया 
नेवा:तयसं थःगु कालबिल, वाय्‌ मेगु छु ज्याखँयात लिपिबद्ध याना थकूगु छक्‌ भाँ नं 
ल्‌गु खनेमद्‌ । पालुङ, टिष्टुडया लागाय मल्ल इया न्हयःनिसें नेवाःत च्वनाच्चंगु खः । 
अनया नेवाःतयसं च्वया थकूग छं भाँ आ:तक लूगु खनेमदु । तर अनयापिं नेवातयसं 
इलय्‌-ब्यलय्‌ तयाथक्‌गु अभिलेख छुँ भचा लूगु दु । अभिलेखय्‌ प्रयुक्त भाषाया स्वभाव 
स्वयेबलय्‌ थन र याँ ल ध्वनि परिवर्तित जुयाच्वंगु खनेमदु पुलांगु नेपालभाषाया 
पहकथं र हे जुयाच्वंगु खनेदु गथे फलचाया फरे, लाकया राक, थाकुलया थाक्र, 
गजुलीया गजुर यानाः छ्यलातःगु दु । लिउने स्वरागम जुयाः दना < दन्हा । कुया < 
कुड । न्ह्या < न्हुल जुयाच्चंगु दु। अधिकरण ˆ य थन लङ जुयाच्वंगु खनेद्‌ गथे 
चैत्यययात चैत्यलड । थनया भाषाय्‌ पुलांगु ड आखःयागु नं छ्यलातःगु दु गथे 
न्यायेके < डायाक । स्यनान < सेडाड । खला भीगु भाषाय्‌ न्हापां /ड/ ध्वनि 
उप्बः सशक्त जुयाच्वंगु खनेद्‌ लिपा /ड/ वर्ण लोप जूगु खनेद्‌ गथे माङ < मां, 
ससमाड < ससमां, ससबाड < ससबौ (कीर्कपादिक,१९८६:२२२-२३) । तर बन्दिपुरया 
नेपालभाषाय्‌ आ: नं तस्सक सशक्त जुयाच्वंगु खनेद्‌ । थ्व वर्ण आधारभूत व 
महाप्राणीकरण नितां बन्दिपुरया नेपालभाषाय्‌ दयाच्वंगु दु गथे /माड/, /स्वाड/, 


/जिड।, /गाङ/, /वाड/, /ब्बङ/ (नेवामि,१११४:५) । 


नेपाल सम्वत्‌ ८८८ ( ई. १७६८) स्वनिगल राज्यया अस्तित्व न्हनावन । नेपाल 
गोरखा राज्ययागु गरिमा ल्यंका तयेमफुत । स्वनिग:यात हे पृथ्वीनारायण शाहं 
ने.सं.८९० (ई.१७७०) राजधानी यासँलि गोरखा राज्ययागु गरिमा न्हनावन । गोरखा 
राज्ययागु थासय्‌ बुलुहु नेपाः देसं थाय कयायंकल, नापं नेपालं छगू राष्ट रुप 
काल । नेपाल धायेवं नेवाः जातियागु गुग॒म्हसीका ( ।4९॥।४ ) दुगु खः उकिं 
याना: नेवाः जाति व भाषाप्रति भचा बेको मिखां स्वयेगु यानाहल । खःला स्वनिगःयात 
त्याकेवं शाहवंश जुजुपिसं नेपालभाषायात न्हंका छ्वयेगु षद्यन्त्रयागु खनेमद्‌ । थ्व भाषा 


व थ्वैगु वाडमयया मूल्य व समृध्दि चाकलि ब्यानाच्वंगु खना शाहवंशी जुजुपिसं 

नुगलनिसे थ्व भाषाया विकासया लागि पंग जूगु खनेमदु । मल्ल ईलं निसें प्रशासनीक, 
देशभाषा व राजभाषाकथं न्हयानाच्चंगुयात शाहवंश स्वीकार यागु खनेद्‌ । नापं 
राजेन्द्रवीर विक्रम शाहदेव छम्ह थज्याम्ह शाहवंशी जुजु खः गुम्ह नेपालभाषाया छम्ह 
नाटककार रुपय्‌ नं प्रतिस्थापित जुल । थ्वयक: नं ने.सं. ९५१ (ई.१८३१) लय स्वंग अंक 
दुगु नमोबुद्ध महासत्वोपाख्यान नाटक च्वया पिदंके बिल । थ्व ईलय्‌ नेपालभाषा 
मकवानपुर, दोलखा, रामेछाप, गोरखा, तनहुंपाखे जक मखु पाल्पा, कास्की धादिड व 
पूर्वपाखे नं न्यनावनेधुकंग खः । 


कोतपर्व नेपा:यागु इतिहासया हाकुगु छपौ पौ खः । थ्व पर्व सत्ता लः ल्हानाः 
कयाः, थः सर्वशक्तिमान जुयाः जंगबहादुर राणां एकतन्त्री जहानियाँ शासन नेपालय्‌ 
स्थापना यात । विनयराज पाण्डे जंगबहादुरया पुरोहित जक मखु छम्ह सल्लाहकार नं 
खः । नेपालभाषायात पका: नं कयेगु नं थनंनिसें नी जुल । जंगबहादुर बौद्ध बिहारय 
मुंकातःगु सफू लाका: सतकय्‌ वान्छवया व्यूग॒ व बृटिश दूतावासया डाक्टर रायटं व 
सपन कायेगु अनुमति कया: जफत जगु सफ मुंका: बेलाइटया क्याम्ब्रीज 
विशवविद्यालययात दान व्यूगु दु ( नरेन्द्रदेव,१९७१ : १२३) । खँय्‌ भाय्‌ छग्‌ त्वताः मेमेगु 
भाषायागु भाँभिंतय्‌गु छं प्रमाण लगे मजुइगु ई. १८५४यागु इस्तिहार याना: भीगु 
मांभाय्यात प्रशासनिक ज्यां हाकुतिना हल । खला मैथिलि लिपियात रणबहादुर शाहं नं 
छ्यले मदयेका ब्यूगु खः (श्रेष्ठ, २०४४ : ९) तर नेपालभाषायात नेपाल लिपियात उबले 
छेकी त:गु दसु धाःसा लूगु खनेमदु । थ्व इलय्‌ नेवाःत नेपा:या आपालं बजारय्‌ 
व्यायेधुंकल । नेपालय दकले न्हापां ने. सं. १०३१ ( इ. १९१० ) काःगु जनगणनाय्‌ 
जाति, भाषायागु बिस्कं क्यनातःगु मदु । उकि नेवाःत गुलि दु स्पष्टरुपं धायेमफु । 
अयनं ०९।०११ सालयागु व वयां ल्यूयागु जनगणनाया आधारय्‌ स्वयेबलय उबलय्‌ 
नेवाःतय्‌गु जनसंख्याया ल्या: थ्यंमथ्यं २,६५,०२१ थ्यने धुकुंगु छग्‌ अनुमान दु । नेवाःत 
बनेज्याया न्ह-न्ह्गु सम्भावना पाखे ध्ययचुग खनेदु । छगू कहावत थन लुमंके बह ज्‌ ˆ 
मगरलाई वन, नेवारलाई नाका नदिन्‌ अर्थात नेवा:तयसं बनेज्याया लागि सम्भावित 
थाय्‌ ल्ययाः अन च्वनाः बनेज्या बांलाक ब्बलंके फु धैगु जनधारणा खनेद्‌ । तर 
नेवाःत थ्यंथाय्‌ थःगु भाय्‌, थःगु संस्कृति नं यंका अन छगू नेवाः वातावरण सृजना 
यानाः थकगु दु । नेपाःगालं पिहां वना न्हयागु थासय्‌ च्वंसां थितुंथीक छे दनेगु, गुथि, 
नख: व जात्राया सांस्कृतिक जीवन हनेगु, भिंद्यो व नासद्योंयात थःपिं वंवंथायृतक 
थापना यायेगु नेवा: जातिया छग्‌ चिं खः (जोशी, ११००: १०३-१०४) उकिं नेवाःत 
च्वनाच्चंगु गां हे छाय्‌ मजुइमाः थितुथीक दनातःगु दइ लोहं छगःयात इनाय्‌ द्यो 
भापिया पूजा यानातःगु दइ । नेवा:त राणा इलय्‌ धनकुटाय्‌ जक मखु पूर्वया आपालं 
थःगु लजगाः हना: च्वने धुकुंग॒ खनेद्‌ । उगु इलय्‌ ओखलढुङ्गा, माकिरात, भोजपुर, 

तेहथुम, ईलामथें ज्यागु पहाडी थासय्‌ जक मखु भापा, उदयपुर, मोरङ आदि थासय्‌ 
नेवा:त च्वना: थःगु भाग्‌ व संस्कृति म्वाका तःगु खनेदु । लिपा राणा शासनयागु 
उप्व: कोपभाजन थ्व भाषाय्‌ लासेलिं लजगा:कथं नं अभाषीतयग॒ नाप उप्वः स्वाप्‌ 
जुगुलिं, नापं अभाषीतयगु पुचलय्‌ च्वनेमा:गुलिं नं थःगु भाय ल्हायेगु बुलुंहु त्वता: वन । 
आजा अजि, पाजु मले, तःबा तःमां थें ज्या:गु थःखँग्वः जक ल्यंकाः मेगु फुक्क खँय्‌ 
भाय हे आपास्या नाला: यंकूगु खनेदु । तर काभ्रेपलाञ्चोक, सिन्धुपालञ्चोक, दोलखा, 
रामेछाप, नुवाकोट, धादिङ, चिसापानीगढी, बारा,सिन्धुली, तनहु, गोरखा, 
लमजुङ, पर्वत, गुल्मी च्वपिं नेवाःतय्‌सं अभाषी पुचलय्‌ च्चने माःसां थःगु भाय्‌ उलि 
उप्वः त्वःतुग॒ खनेमद्‌ । बरकंछि थनया नेवाःतयसं स्वनिगःया नेवाःतय्‌ग॒ नाप खँय्‌ भासं 
बिचाः विनिमय यायेगु पाखे उप्वः क्वछुकूगु धाःसा खनेद्‌ । थथे जूगु मूल कारण थुमिगु 
ध्वनि स्वनिगःया नेपालभाषा नाप भचा बिस्कं पहः खनेद्‌ नापं थुमिग ध्वनियात 
अनयागु स्थानीय भाषायागु उप्वः प्रभाव लानाच्वंगु खनेद्‌ गुकिंयानाः थुमिगु ध्वनि 
स्वनिगः नाप पात थुमिसं नेपालभाषा ल्हाइबलय्‌ स्वनिगःया नेवाःतयसं गामा: धकाः हेपे 
याइगु जुल । थ्व लघुताभासं यानाः भीगु मां भायया लागा हानं छकः मचायेक हे 
कयक्‌न ।तर आ: वया थन्याःगु नागःतुगः यायेग॒ पहः साप हे म्हो जुयाबंगु खनेद्‌ । 
राणातयगु इलय्‌ प्यूठानय्‌ नेवाः भाय्‌ नं छुं भचा थाय्‌ काये धुकुगु खनेदु । प्यूठानया 
नां कायेवं भीगु न्हयःने मोतीलाल श्रेष्ठयागु नां भवः छुंबइ । नेपा:गालं तापाक्क 
च्वनाः मोतीलाल श्रेष्ठ नेपाल सम्वत्‌ १०३४ (ई. १९१४) दँय्‌ पिकाःगु ज्ञान भजन 
सफूयात कायेफु (माली,११०९ : १३४) मोतीलाल श्रेष्ठयागु हिन्दी, नेपाली व 
नेपालभाषायागु भजन प्यूठानय्‌ थ्वयाच्वंगु दु । थ्वयूकःलं च्वया थकूगु आपालं म्ये 
आतक पिदने फूगु खनेमदु । थ्वयकःयागु सफ्‌ स्वनिगलय्‌ उलि प्रचार जुइमफुत । गुगु 
छगू दुर्भाग्य धायेमा: मखुसा थ्वयकःयागु चर्चा परिचर्चा अपालं न्हापा जुइधुकुंगु खइ । 


>) 


राणा इलय्‌ नेपालभाषायात लानाच्चंगु पकाः:यात लूला: याना: फाला वंका 
छवयेग कुतः नं जूग॒ खः । थ्व दिशाय पं.निष्ठानन्द, जगतसुन्दर मल्ल, सिध्दिदास 
अमात्य, योगवीरसिंह कंसकार, धर्मआदित्य धर्माचार्य आदिपिनिगु आपालं कुतलं न्हना 
वनेत्यंगु भाषां छग्‌ न्ह॒ग॒ बां कायेफत । थ्वयकःपिनिगु कुतः उबलय्‌ मजूगु जूसा भीगु 
भाषाया विकास थुलि याकनं जुइगु खैमखु । धर्मआदित्य धर्माचार्ययागु कुतलं * 
बुद्धधर्म ब नेपालभाषा नामं पत्रिका पिदन । थ्व हे पत्रिका भीगु भाषाय्‌ दकले 
न्हापा पिदंगु पत्रिका नं खः । थ्व पत्रिकाय लेख ब्यूपिन्त राणा शासकतयसं ख्याच्व: 
जक मखु, आपालं म्वाःमदुगु दुःख बिया: नेपालभाषाया उबलययापिं लेखकतयत्‌ 
मानसिक यातना तकं बिइत लिफ: मस्वल । 

खला नेवा:त स्वनिगलं पिने वनाः च्वंसां, नेवा:तयूसं थितुथीक छे दनाः, थःगु 
संस्कृतियात अन ब्वलंकूसां नेपालभाषा उलि अन चकने मफुत । न्हापा नेपालभाषाया 
वाडमय साप हे समृद्ध जूगुलिं अभाषीतय्‌सं थ्व भाययात बुलुहुं नाला: काल थःगु भाय्‌ 
लोमंका छ्वत । लिपा ईकथं वाडमयया विकास जुइमफुत गुकियाना: आपालं थासय्‌ 
न्यना वना नं थ्व भाग्‌ कयकूने माल । थ्व हे भीगु भायया कमजोरीयात कयाः 
महानन्द सापकोटां ब्याँसीका नेवार राज्यका खुटा बाहिर पसारिएका 
थिए तर भाषा चाइँ भने किन हो कोनि पॉजिनु ता के ब्याँसीका 
डिल नाघेर बाहिर निस्कन शकेन छ । अचेल धनकुटा पाल्पा हुँदो 
पुगेको पाँजिएर होइन फडकेर हो । नेवारी भाषाले अरु भाषा 
विर्साउन शकेन जसरी पछि खश भाषाले अरु भाषा बिर्साउन शकेको 
देखिन्छ । भाषा करले वा रहरले विर्सिने वा शिकिने करा होइन । 
मानिस अनुसन्धानका लागि शिक्नु भिन्नै क्रो हो । आवश्यकतासित 
भाषाले शब्दमा धन्नाडडे, उच्चारण र ब्याकरणमा सजिलो धेरैतिर 
काम लाग्ने र ज्ञान भरिलो पनि हुनुपर्दछ । तिनताकका जनताले 
नेवारी भाषाका तुलनामा नेपाली ( तेसबेलाको खश ) भाषामा ई 
गुण बढी मात्रामा पाएछन्‌ ( सापकोटा, २०२२ :२३) खला नेवाः भाय्‌ नेवाः व 
अनेवा:तयगु दथुइ सम्पर्क भायकथं नं लिपातक छयला वयाच्वंगु खः । तर वाडमय 
न्हापां थें समृद्ध यानाः यंके मफुगुलिं लिपा वःगु खस भाषां व थाय्‌ कयेच्याना यंकल । 
नापं खस भाषायात प्रशासनिक भाषाया मान्यता नं बिल थ्व भाययागु सम्बर्द्धन व 
विकासया लागि सरकारी तवर माक्वः ग्वाहालि नं बिल । नेपालभाषायात कुदृष्टि 
स्वयेगु यात थ्व परम्परां यानाः ता ईतक सशक्तकथं नेपालभाषा न्हयायेमफृत । नापं 
सम्पर्क भाषा वाय निगूगु भाषा $८००५ ८.09५३५९ कथं छयलीपिन्त मागु वाडमय 
नं सृजना जुड मफुत गुकियानाः न्हापाथे नेपालभाषा विकास जुइमफुत । 


नेपालभाषाय्‌ जागरणया व्याहांचुलि म्ये थ्वयेधुंकाः जक भाषिक चेतनाया सः 
संचार जूगु खनेदु । ने.सं. १०४६ ( ई.१९२६) कलकत्ताय्‌ नेपालभाषा साहित्य 
मण्डल स्थापना जुल । दकलय्‌ न्हापां बुद्धधर्म व नेपालभाषा पत्रिका पिदन । 
थृकथं संस्थागतकथं नेपालभाषा प्रचार प्रसारया कुतः धर्मआदित्य धर्माचार्यजु यानाः 
बिज्यात । गुकिंयाना: भाषिक जागरणया लहर दनावल । डा. कमलप्रकाश मल्लया 
खॅग्वःकथं बुद्धधर्म व नेपालभाषा पत्रिकाया माध्यमं वयकलं उबलय्‌ नेवाः 
समाजय्‌ थःगु भाषा, साहित्य, संस्कृति व धर्मप्रति सचेत व संगठित जुयाः पला: 
छीगुया महत्व सीदयेक कयना दिल (मल्ल,१०९९,१२) । तर बुद्धधर्म व नेपालभाषा 


पत्रिका ता इतक म्वानाच्चने मफुत । भिगूगु ल्या: लिपा पत्रिका दिका छ्वये माल । 

शुक्रराज शास्त्रीयागु नेपालभाषा ब्याकरण ने.सं. १०४८ (ई. १९२८ ) नं पिदन । 
थ्वयक:यागु हे नेपालभाषा रिडर ने.सं. १०५३ ( ई. १९३३ ) प्याहां वसेंलिं शैक्षिक 
ज्वलं नं नेपालभाषाय्‌ पिदनेगु नी जुल । 


नेपाली बिहार ने.सं.१०५९ (ई.१९३९) यागु प्रकाशनं नेपालभाषाय्‌ छग्‌ घटना 
जूबन । गुकिया लिच्व:कथं सम्पादक फत्तेहबहादुर सिंह, सिद्धिचरण श्रेष्ठ, चित्तधर 
“हृदय आदि आदिपिन्त जेलय्‌ ने.सं.१०६० (ई. १९३९ ) कुने यंकल । थ्व हे इलय्‌ छं 
हे अपराध मयाःसां राजनैतिक ब्यक्तितयूगु नाप स्वाप्‌ तक मदुपि च्वमिपिन्त नं 
ज्वनायंकल । जनवरी १९, १९४१ खुन्हु सुइम्हसित जेलय्‌ कुने छवत, गुलिसितं ज्यान 
सजाय, गुलिसितं सर्वश्व हरण वा अंश सर्वश्व, गुलिसितं जन्मकैद, गुलिसितं चारपाते 
मोडे यानाः, जातिच्यूत याना: बिया: व गुलिसित बँ जक पुइकाः त्वःतल । थन्याःगु हे 
दमन नीतिं यात्रा: नेपालभाषा व साहित्यय्‌ बांमलागु लिच्वः लाःवन । गुकियाना भाषा 
व साहित्यपाखे सिर्जनात्मक ज्या लिकून । थुकिया अःखः जेलया व्यवधान व एकान्त 
वातावरणय्‌ लाःबलय्‌ अकवित नं कवि जुयाः पिहांवल । थुकिंयानाः जेलयात्रा भीगु 
काव्यया लागि अभिशाप मजुस्ये छगूकथंया वरदान जूवन (मल्ल,१०९९ : १७) । 
राणातयसं नेपालभाषायात लित्तुल्यूग॒, न्हंका छवयेग॒ कुत:यागु वर्णन याना साध्य हे 
मज्‌ । निष्छानन्द बज्जाचार्ययात ललितविस्तर पिकाल धका बं तक पुइकेगु ख्या:च्वः 
छेथ्यंक वयाः थानाया हाकिमं बिल (हुदय,११०२:३४) । बाहाः पूजाया लसताय च्युंगु 
सिल: छपु नेवाः भाषा पिकाल धकाः च्वमिया प्वा:या किमि हे स्याना बिल 
(हुदय,११०२:९६) । ने.सं. १०४३ ( ई. १९२३ ) लय्‌ जूगु धर्मदेशनां प्रभावित जुयाः 
धर्मसार भाषा कविता च्वयाः इनाबिल धकाः च्वमि योगवीरसिह व पिकाकः 
भवानीवीर सिंहयात बं प्वीका: हल । योगवीर सिंह छम्ह प्रतिष्ठित व्यक्ति व उगु 
इलय्याम्ह छम्ह नादंम्ह च्वमि व समाजसेवी नं खः । नेवाः भाय, बौद्ध धर्म जक मखु 
नेपाली भाषाया विकासया लागि वातावरण दयेका मेपिं नेपाली भाषाया कविपिन्त 
हःपा: बिया वयाच्वंम्ह छम्ह व्यक्ति नं खः । लाइब्रेरी पर्व (ई. १९३९ ) व आडम्बर मत 
पर्व (ई. १९४० ) थ्वयकःयात ज्वनाः, तारिखय्‌ तल । नापं मेपिं च्वमितय्‌त नं सासना 
बिल । आडम्वर मत पर्वय्‌ योगवीर सिह व वयकया भिम्ह पासापिन्त दायेफक्व 
दायेकाः गुलातक तारिखय्‌ तयाः नं सासना व्यूगु दु । गुगु राणा सरकार अमानवीय 
व्यवहार याना: दमन याःगु खः । 


नेपालभाषायागु प्रचार व प्रकाशनय्‌ राणा शासक गा: हे खना बिल । नापं 
राणा सरकारं राममणि आ.दि.यागु अध्यक्षताय्‌ ने.सं. १०३४ (वि.सं.१९७०माघरगते) 
गोरखाभाषा प्रकाशिनी समिति स्वन । अनंलिपा ने.सं. १०४७ सनद पिकया: समितिं 

पास याना: जक सफ पिकायेमा:गु नियम दयेकल । तर नेपालभाषायागु सफृयात 
पिकायेगु स्वीकृति मव्यू । अःखतं छेकी तयेगु ज्या जक यात । भारतय्‌ छापेयाना: हःग॒ 
सफूत नं भन्सार व हुलाकय्‌ पता बिल । नेवाः भासं भजनतक हालेगु व्दपं जवन । 
भजन म्ये हाल धकाः ज्ञानमाला भजन खलःयात दच्छितक तारीखय्‌ तया: सासना 
नकल । राणा सरकारं नेपालभाषाप्रति गुलि क्वहयंगु ज्या यात, उलि हे बुद्ध धर्मप्रति 
नं याना यंकल । ने.सं. १०६४ (ई. १९४६ )लय्‌ वर्षावास यानाच्चपिं भिक्षुपिनित देशं 
पितनाः थःगु अमानवीय ख्वाःपाः ब्वयेत तक लिफ: मस्वल । राणा शासकतयसं देशं 
पितनाछ्वःपिं भिक्षुपिं भारतय्‌ उखेलाः थुखेलाः मदया च्वन । थुकथं उखेथुखे 
लाना:च्चंपिं भिक्षुपिनित थायबायया बन्दोबस्त यायेगु आजु तातुनाः भारतया सारनाथय्‌ 
धर्मोदय सभा स्वनेगु ज्या ने.सं.१०६५ (ई. १९४५ ) जुल । थ्व हे दँय्‌ लंकाया भिक्षु 
नारद थेरेया नेतुत्वय्‌ छग्‌ बौद्ध शिष्टमण्डलं उगु ईया प्रधानमन्त्री पद्मशमशेरयात 
नापलात । थुकिया लिच्चःकथं भिक्षुपिसं च्वःगु भन्सार व हुलाकय्‌ पनातःगु सफ 
पितबिल, नापं भिक्षुप्रति व्यवहारय्‌ भचा उदारता हल । 


नेवा:तय्‌गु भाषाप्रति दृष्टिकोणयात कयाः फ्रान्सया विव्दान्‌ सिल्वाँ लेभिजु थःगु 
नुगःया खँ धर्म आदित्य धर्माचार्यजुयात थुकथं प्वंका दीगुदु छिकपिनिगु पुलांगु 
भायया प्रेमी जुगुया नितिं, जि थ्व भाययात छिकपिस थथे 
दुर्व्यवहार या:गु, कायन ज्यथिमांयात दुर्व्यवहार याःथें याइगु खना: 
तस्सकं नुगलय्‌ स्याः (हृदय, १०८४: ११)गुगु खँ आःतकया वातावरण नाप 
उपयुक्त जुयाच्चंग दु । 


२००७ सालं राणायात क्वःथला नेपालय नेपाली जनतां जुजु त्रिभुवनया नेतृत्वय्‌ 
प्रजातन्त्र नी स्वन । राणायात क्वःथला: छ्वयेत आपालं नेवाःत शहीद जुइमाल, सर्वश्व 
पायेमाल, खिचां मस्यूग॒ दुःख नयेमाल । थ्व फुक्कया लिच्वःकथं जनतां नां जकया 
प्रजातान्त्रिक अधिकार काये खन । नाप देशया दकव भाषायात विकास यायेत समान 
अबसर दु धयागु छग्‌ चेतनाया जागरण वल । एकतन्त्री जहाँनियाँ शासनय्‌ 
नेपालभाषां च्वयेगु राजद्रोह भाःपया जेलय्‌ कुनेगु, सर्वश्व कायेगु व तारीखय्‌ तया 
सासना बिइगु ज्या छगूकथं मुक्त जुल । नापं २००७ सालयागु क्रान्तिया भूवलयू स्वतन्त्र 
सेनानी नारदमुनि थुलुङ भोजपुरय्‌ २००७ मंसिर २९ गते नीस्वंगु प्रजातन्त्र रेडियो 
नेपाल भोजपुरं विराटनगरय्‌ स्थनान्तर जुल (माली, २०५० : २३) व हे दया माघ ५ गते 
निसेँ विराटनगर नेपालभाषा नं समाचार प्रसारण यायेगु ज्या जुल । नेपाल सरकारं 
एस.एल. सी जाँचय्‌ नेपालभाषा द्थ्याकाः ने. सं. १०७४ ( ई. १९५४ ) निसे जाँच बिइ 
दयेका बिल । उगु इलय्‌ नेपाली भाषायागु प्रवेशिका परीक्षाय नेपालभाषा विषय नं 

समावेश याना नेपाली शिक्षा परिषद्‌ जाँच कायेगु याना हल । नेपाल राष्ट्रिय विद्यापीठ 
छपला: न्हयज्यानाः नेपालभाषां विद्यावारिधितक याये दइगु व्यवस्था याना बिल । 


च्वसापासाया ग्वसालय्‌ ने.सं. १०७३ ( ई. १९५३ ) सिल्लाथ्वः खुन्हुनिसें स्वन्हुयंक 
लाय्कू चुकय्‌ ( हनुमानध्वाखा दुने ) नेपालभाषाया वृहत्‌ साहित्य सम्मेलन न्यायेकल । 
थ्व साहित्य सम्मेलनं भाषिक ख्यलय्‌ छग्‌ न्ह जागरणया लहर दनावल । नेपालभाषा 
विकासया निति संस्थागतकथं पलाः न्हयाकेगु कुतः खनेदत । सत्यमोहन जोशीया 
हपाःलय्‌ पोखराय्‌ विराट नेपालभाषा साहित्य सम्मेलन जुल (माली,१११४:५३) थ्व 
साहित्य सम्मेलन पोखराय्‌ जक मखु जःखः जिल्लायनापं बांलाःगु प्रभाव ला:वन । 
नेपालभाषा च्वन्हयागु भाषा खः धाइगु थन क्षेत्रया नेवाःतयूत ला:वन । 


भारतया नांजाम्ह भिक्षु भदन्त कौसल्यायन नेपालय्‌ ई. १९५५ लय्‌ बिज्यात । 
उबलय्‌ थ्वयकः नं नेपालभाषा संसारका ८०० भन्दा बढी भाषामा एउटा 
जीवित भाषा हो । नेपालका भावाहरुमा पनि प्रधान भाषा नेवारी 
भाषा नै हो । अनि नेपाली भाषा हो । नेपाली भाषा हिन्दुस्यानका 
आर्यं परिवारका बंगाला, गुजराती, मराठी आदि अनेक भाषासित 
सिल्दाजुल्वा छैन्‌ हिन्दुस्थातका अनेक भाषाको साथै नेपाली भाषा 
पनि नभएर गएको खण्डमा त्यस्तो हानि छैन, तर नेवारी भाषा 
नभएर गएमा भाषातत्वज्ञहरुको निम्ति हनन हुन जान्छ (जनचेतना, २०१२) 
नेपालभाषायागु गरिमा भदन्त कौसल्यायनं उला बिइसाथं पूर्णप्रसाद ब्राम्हण पर्चा 
पिकयाः प्रतिपादन यात । कृष्णचन्द्र अर्याल व बैजनाथ जोशी ( सेढाई ) नं अभ्कसम्म 
एक ही गोरखाभाणा को सर्वव्यापकता हुन सकेको छैन, किन्तु 
नेवार, भोटे, मगर, गुरुङ, लिम्बू, सुनुवार, दनुवार, थारु 
प्रभृत्तिका जङ्गली भाणाहरुले पनि आपना जन्मस्थानलाई एकदम 
छाड्न सकेका छैनन्‌ । जहाँसम्म एकमात्र गोरखाभाणा” ले अरु सबै 
जङ्गली भाषालाई अर्ध-चन्द्रकार (गलहत्ती ) लगाउन्न,तहाँसम्म 
“गोरखाभाषाको उन्नति हुन्छ" भन्नु र” सभ्यभाणा कहिन योग्य छ । 
भन्नु केवल मनोलड्डू मात्र हो (अर्याल, १९७४ : १०-११) धकाः 
साम्प्रदायिक भावयागु विष पिना वंगु दु । थुकियात मलजल तयाः सत्ताया लिधंसाय्‌ 
च्वनाः राममणि आचार्य दीक्षितं याना: वंगु खनेद्‌ । वं ˆ भलोकुरा ' धका च्वःगु 
दु । उकि च्वयातःगु दु :- 


अयोग्य , मतुवाली र पाखंडी, नीच निर्दयी । 

पस्यो भने मण्डलमा राज्य उठ्दा गिराउँछ ॥ 


बाहून-क्षत्रियेबाट मन्त्री मण्डल जोरन्‌ । 
त्यस्तै मन्त्री लिई रक्षा गरनू राज्यको सधैं ॥ 


राममणि, २०१८:१०) 


थुकथं नेवाः व नेवाः भाययात क्वफायेगु षदयन्त्र जुयावयाच्वंगु खनेद्‌ । नेवाःत 
ल्या: म्हो जूसां शिक्षापाखे थुमिगु ध्ययचुगु पहः खनाः नरकान्त अधिकारीं थुकथं थःगु 
भावना व्यक्त यानाः ब्रम्ह्तयत सचेत या:गुदु नेपाली मातृभाषा हुनेहरुले बोल्न 
सकने अन्य भाषामा मुख्य हिन्दी त्यसपछि तराई भाषा अनि 
नेवारी,अंग्रेजी आउंदछ । यसलाई हेर्दा अन्य भाषा बोल्न सक्नेहरु 
कूल नेपाली मातृभाषा हुनेभध्ये १.५ पर्न आएको छ । त्यसमा पनि 
अंग्रेजी बोल्न सक्नेहरु १०,००० ब्यक्तिमा ७ जवान पर्न आएको छ । 
अन्य भाषा बोल्न सक्नेमा ( नेपालीबाहेक गर्दा ) नेवारीको विशेष 
स्थान आउंदछ । यो मातृभाषा हुनेले अंग्रेजी बोल्न सक्ने २३३७ 
व्यक्ति देखिन आएको छ जसबाट नेवारीमध्ये ०.६१ प्रतिशत पर्न 
आएको छ र जसबाट प्रति १०,००० व्यक्तिमध्ये ६१ जवानले यो 
भाषा बोल्न सक्तछ । यसबाट आधुनिक शिक्षामा सो मातृभाषा 
हुनेहरुको कति पहुँच रहेछ भन्ने स्पष्ट हुन गएको छ (अधिकारी, 
२०१४:७१) । थुकथं नेवाः जाति व नेवाः भाययात संक्रमण यानाः यंकेगु ज्या जुयावन । 
२०१७ सालय्‌ जुजु महेन्द्र गनं मदुगु॒प्रजातन्त्रया पलिस्था यानाः २००७ सालयागु क्रान्ति 
हःगु जनअधिकार हनन यानाबिल । पंचायती व्यवस्था वल । लिपा थ्व हे ब्यवस्थां 
पंचायती प्रजातन्त्र धकाः छ्यःगुलि न्ययेकीगु ज्या जूवन । पंचायती संविधान लाग्‌ यात 
गुकि नेपालयागु राष्ट्रभाषा नेपाली जक जुइगु घोषणा यात । पंचायती ब्यवस्थां लहिना 
तःपिं मनृतयसं छगू दे : छगू ब्यवस्था, छग्‌ जाति : छगू भाय्‌ नाराया 
सः थ्वयेकल । कार्यक्षेत्रय्‌ छग्‌ जाति : छगू भाषाया नीति अवलम्वन याना. यंकल । 
गुकिं यानाः राणा शासन इलय्‌ नेवाः व नेवाः भाय्‌ न्हंका छ्वयेगु गुगु षदयन्त्र यागु खः 
उकियागु छगूकथं न्हगु संस्करण जूवन । २००७ साल जनक्रान्ति नेपालभाषायात गुगुकथ 
प्रतिस्थापित यागु खः उकिया हा नापं लिना: छ्वयेगु कुतः पंचायती व्यवस्थां यात । 
नेपालभाषाया पत्रपत्रिका,सफुत पास यायेगु नामय्‌ अंचलाधीशयाया ज्याकूथि लां- 
लांतक तया पिकापिन्त हत्तोत्साह यायेगु ज्या यात । नापं छापे जइधुंक्ग 
कविता, बाखं, लेख आदिलय्‌ सेन्सरया नामय्‌ हाकुगु मसिं त्वपुइग ज्या याका: छगूकथं 


दुःख बिइगु कृतः जुल । मेखे २००७ साल माघ ५ गतेनिसे नेपालभाषां समाचार रेडियो 

नेपालं गुगु प्रसारण याताः वयाच्वंगु खः पंचायती सरकारं २०२२ साल बैशाख १ 
गतेनिसे लिकया बिल स पंचायती सरकारयात भीगु मांभायया नां नेपालभाषा 
जुयाच्चंगु थुलि स्वयेमफुत कि २०२७ सालय्‌ वयाः आवंलि नेपालभाषायात नेपालभाषा 
धायदइ मखु थ्वैत नेवारी धायेमा: धका परिपत्रतक यात (मन्त्रालय, २०२७) नापं नयां 
शिक्षा लाग्‌ याना: ६७ तगिंलय्‌ नेपालभाषा ब्वने मदइगु, माध्यमिक तहलय्‌ 
नेपालभाषा २४ ग्‌ विषयमध्ये ल्ययेमाःग॒॒ व्यवस्था याती त्रिभुवन विश्वविद्यालयं नं 
नेपालभाषायात Vernacular ५५७/९८ कथं ब्वनेगु व्यवस्था मदयका बिल । 
गुकिंयाना: विज्ञान, वाणिज्य, कानून, शिक्षाशाश्त्र व मेमेगु संकायया विद्यार्थीतयसं थःगु 
मातृभाषा ब्वने मन्त । १०९७ ( ई. १९७७ ) लय्‌ पंचायती सरकारं छग्‌ भाषा नीतियात 
ज्वना: नेपालभाषा क्वत्यला छ्वयेगु ज्यायात चरमताय्‌ थ्यंकल । नेपालभाषाया 
पत्रपत्रिका रजिष्टर्ड यायेगु ज्या दिका बिल । महाकवि सिद्धिदासया बुदिं खुन्ह नसंचा 
हुलेगु ज्यातक पंचायती सरकारया नीति व्यवस्था विरोधी ज्या जूवन ( सुन्दर,१११४: ) 
मेखे शिक्षा प्राप्त यायेगु नेपाली नागरिकतयगु नैसर्गिक अधिकारयात हनन यायेत लिफ: 
मस्वल । नयां शिक्षां छग भाषा नीति अवलम्बन यासेलिं नेपाली भाषा नवाये मसःपिं 
मस्तयूत स्कल पितना हयेगु ज्या नं नीयात गुकिया समाचार नेपाःया राष्टिय पत्रिका 
गोरखापत्रय्‌ छापे जूगु दु । पंचायती व्यवस्थाया मन्त्री हर्कबहादुर गुरुङ ला राजकीय 
प्रज्ञा प्रतिष्यानया ग्वसालय्‌ जूगु नेपाली भाषा अधिगोष्ठिइ उबलेया सरकारया भाषा 
नीतियात थुकथं ब्वया बिल हाम्रो अभिप्राय के हुनुप-यो भने अधिकांस 
जनताको मातृभाषा नेपाली नै हुनुपर्छ । भविष्यको नेपालको लागि 
३०३४ प्रकारका भाषाभाषी नेपालमा छन्‌ । हुन त धेरै कम संख्यामा 
तिनको लिपि छ । तर बोल्ने, उच्चारण गर्ने, सम्प्रेषण गर्ने 
सरकारको विचार के हो, हाम्रो विचार के छ भन्ने अभिव्यक्तिका 
माध्यम आदिका लागि उपयुक्त नेपाली भाषा हो अरु जातीय वा 
स्थानीय भाषा, प्रान्तिय भाषाको ठाउँ उनीहरुको समाजमा छ र 
त्यस समाजमा नेपाली भाषा भिज्न प-यो तिनलाई नेपाली भाषामा 
परिणत गर्नु प-यो (गुरुड, २०३३:१०) । थुकथं चन्द्र शमशेरया पालययागु भाषा 
नीति अवलम्बन याना वयाच्वंगु खनेदु । कृष्णचन्द्र अर्ज्याल व बैजनाथ सेंढाईपिनिगु 
विचाःयात न्हकथं ब्यक्त यानाः तःगु दु । थुकथं स्वयेबलय्‌ खुगूगू दशकतक सरकारी 
भाषा नीति छगूकथं हे वनाच्चंगु खनेदु मेगु फुक्क राष्ट्रिय भाषायात न्हंका छवयेगु 
कुतःपाखे उन्मेष जूगु दु । | 


खला २०१५ सालय्‌ प्राथमिक व माध्यमिक शिक्षाया ब्यवस्था यायेत दयेकगु ऐनय्‌ 
प्रत्येक विद्यालयय्‌ शिक्षाया माध्यम नेपाली जुइग्‌ व्यवस्था याःगु ख: । २०१९ सालय्‌ 

वया छापाखाना व प्रकाशन रजिष्देशन ऐनय्‌ सफूया नां व पृष्ठ नेपाली भाषा तया: 
मतःसा उकियागु भाय्‌ हिला: नेपाली तयेमाये कूगु दु । २०२० सालय्‌ वयाः नेपाली भाय 
बलाकेत प्रत्येक नेपाली नागरिक राष्ट्रभाषा सयेके हे मा: धका: पंचायती व्यवस्थायागु 
संविधानय्‌ व्यवस्था यात (सम्भव, २०४४:१७) । खला सरकारयागु भाषा नीति धाःसा 
साप हे उदार खनेदु । तर कार्यक्षेत्रय थुकिया अःखः जुयाः वनाच्चन । 


२०४६ सालयागु जन आन्दोलनं प्रतिस्थापित प्रजातन्त्र वसेलिं नेपाःयागु संविधान 
धारा ६ ( २) लय नेपाल दुने नवाइग फक्क भातृभाषायात राष्ट्रिय भाषाया मान्यता 
बिह धुकंगु द॒ । नापं राष्ट्रिय भाषायागु संरक्षण व सम्वर्धन यायेगु अधिकार 
संविधानया धारा १८ ( १) लय्‌ उल्लेख यानातःगु दु । नेपालय्‌ प्रजातन्त्रया पुनर्वहाली 
लिपा गठन जुगु अन्तरिम सरकारया पालंनिसे (२०४९, माघ) नेपालभाषां रेडियो 
नेपालं नेपालभाषा समाचार प्रसारण यायेगु हानं नीयात । नेपाल राजकीय प्रज्ञा 
प्रतिष्ठानं थःगु आजुकथं नेपाली भाषा र नेपालभित्र बोलिने अन्य भाषा, 
साहित्य, कला, संस्कति, ज्ञान विज्ञानसम्वन्धी विषयमा प्रवचन, 
गोष्ठी, विचार विमर्श, सम्मेलन प्रदर्शनी आदिको आयोजना र 


प्रकाश गराउने आजु ज्वना: ने.सं. १००७ (.ई. १९५७ ) स्थापना याःगु खः । थःगु 
स्थापना इलंनिसे छग्‌ भाषा नीति केन्द्रीयमुखी जुयाः वयाच्वंगु खः । तर अन्तरिम 


शासन इलय्‌ गठन जूगु सदस्यपिनिगु सोहार्द्रतां याना: भीगु भायया आधुनिक कविता 
संग्रह खँय भाषां हिला: पिकया व्यूगु दु । अथेतुं नेपालभाषा-नेपाली-अंग्रेजी भाषायागु 
खँग्वःधुक्‌ पिथनेगु ज्या नं क्वःजिइ धुंकूगु दु । नेपालभाषा काव्य सिर्जनाया प्रवृत्ति 
नेपालभाषा हे पिकायेगु क्वःजियाः नं पिहां वये मफुत अथेतुं भीगु साहित्यया इतिहास 
नं । थ्व ज्या ईलय्‌ सिमधल आः वयाः न्हूपिं पदाधिकारीतयसं पिकया बिइगु भलसा 


दु। 


नेपालय्‌ प्रजातन्त्र पुनर्वहाली लिपा थःगु मांभासं ब्वकिगु ज्या नी जूगु दु । 
नेपालय्‌ दकले न्हापां राष्ट्रिय भाषाया माध्यमं ब्वंकेगु स्कलया पलिस्था सरकारं मखु 
जनता स्वयमं याये मा:गु दु । मेखे नेपालभाषा साहित्य व वाङमय विकासया लागि 
जनता स्वयम न्हज्याना जनस्तर नेपालभाषा एकेदमि स्वने माःगु दु । सरकारं स्कूल व 
एकेदमियात छंकथं ग्वाहालि बिइगु उदारता आ:तक क्यने फूगु खनेमदु । पंचायती 
सरकारं दयेकात:गु भाषा नीति आःतक पाछाया वत्ताच्वंगु दु । गुगु प्रजातन्त्रया 
पूर्वाधार दयेकेगुया लागि छगूकथंयागु कुठारघात खः । खँय्‌ धाःसा सरकारं फुक्क 
राष्ट्रिय भाषाया उन्नति व समुन्नतिया निम्ति ग्वाहालि यायेगु बचं बियाच्वंगु दु । 
सरकारं नेपाली जनता पूग॒ राजश्वया करौडो दां छगू भाषाया विकासया निम्ति जक 

खर्च याना: थःगु अप्रजातान्त्रिक ख्वाःपाः ब्वयाच्वंगु दु । गुकियाना राष्दिय भाषातयूसं 
थःगु विकासया पला: थःम्हतुं न्हयाकाच्वने बाध्य जुइमाःगु दु । भीगु मांभासं ब्वकेगु 
गुगु कृतः जुल व निश्चय नं छगू बांलाःगु पला: खः । थुकिया लागि सम्बन्धित फुक्क 
हे सुभाय्‌ पात्र खः । ब्वनेकुथियागु गतिविधियात छकः मिखा वालास्वयेबलय्‌ थुकियागु 
प्रगति सन्तोषजनक भाःपिइ माः छायधाःसां न्हापांयागु दँय्‌ ३६ म्ह मस्त थःगु मांभासं 
ब्वनेत भर्ना जूगु खनेद्‌ । लिंपा वयाः थ्व ल्या: ६६ थ्यन । अनंलिपा १०२ थ्यंगु दु (डा. 
बज्राचार्य ,१११४) आःयागु दँय वया मस्तयग ल्या: १२५ थ्यंगु दु । थ्व छग्‌ शुभ चिं 
खः । मस्तयगु ल्याःचाः गुकथं न्हयज्याना वन व हे कथं पाठ्यकमयागु विकास धा:सा 
सन्तोषजनक जुइफुग खनेमदु । ब्वनेकुथियागु भौतिक पूर्वाधार नं बांलाः हे धायेमाः । 


खला नेपालय्‌ नेवाःतयगु ल्याःचाः गुलि दु व स्वयेगु न्हायुकं राष्ट्रिय जनगणना 
हे खः । भीथाय्‌ राष्टिय जनगणना कायेग्‌ ने.सं. ९७३-७६ (ई. १८५३-५६ ) लय जूगु 
खः (रेग्मी, ) । थुकियागु प्रतिवेदन फुक्क स्वयेमखंगुलि उबलय्‌ नेवाःत गुलि थ्यन व 
क्वःछिइ थाक्‌ । वया लिपा ने.सं. १०३० ( ई. १९१० )लय्‌ अनं लिपा १०४० ( ई. 
१९२० ) व १०५० (ई.१९३०) काःगु खः । थ्व जनगणनाया ल्या:चाखय्‌ जाति व भाषा 
बिसकं तयातःगु जक मदुगु जक मखु थुकियागु अभिलेखतक प्राप्त जूगु खनेमदु । थनं 
लिपा ने.सं. १०६१ (ई.१९४०) निसे १०७६(ई.१९५५) निदै लगेयानाः काःगु जनसंख्याया 
ल्याःचाखय्‌ तिनि भाय व जातियात विस्क क्यनेत कुतः या:गु दु । थुबलय्‌ नेवाः भाय 
नवाइपिनिगु ल्या:चाः ३, ८३,१८४ क्यनातःगु दु । नेपाल अधिराज्य दुने ४.७ प्रतिशत 
नेवाः भाग्‌ नवाइपिं थ्व राष्ट्रिय जनगणनाया अभिलेख क्यनाव्यूग दु । अथेतुं पूर्वी 
पहाडय्‌ ४.५, पूर्वी भित्री मधेशय्‌ १.९, पूर्व तराईलय्‌ ०.४, स्वतिगलय ५५.०, पश्चिम 
पहाडय्‌ १.७, मध्य भित्री मधेश ५.२, मध्य पश्चिम मधेशय्‌ ०.५, व सुदुर पश्चिम 
मधेशय्‌ ०.४ प्रतिशत थ्यंगु खने दु । थ्व तथ्यांक नेवा:ःत उबलय्‌ नेपालय्‌ न्यना 
वनेधुंकूगु खने दु । थुबलय्‌ नेवाःतयग॒ तःधंग वस्तिकथं स्वनिगः त्वताः धौख्यः, बनेपा, 
नाला, सांगा, पनौति, चौतारा, तौथली, पोखरा, बागलुड, तानसेन आदि खनेद्‌ । 
अनंलिपा १०८१ (ई.१९६१)लय्‌ काःगु ल्याःचाखंय्‌ नेवाःत ३,७७,७२७ क्यनातःगु दु । 
नेवाःत थुबलय्‌ ५३ जिल्लाय्‌ न्यना वनेधुंक्‌गु दु । १०९१(ई.१९७१) या ल्याःकथं ) नेवाःत 
नेपाल अधिराज्यय्‌ ४,५४,९७९ थ्यने धुंकगु दु । अथेंतुं ११०१ ( ई.१९८१ ) या 
ल्याःचाखय्‌ ४, ४८,७४४ क्यनातःगु दु । ने.सं. ११११ (ई.१९८१)या ल्याःचा:कथं 
६,९०,००७ थ्यंगु दु | 


ने.सं. ११०० ते.सं.११०१ ने.सं.११११ 

५द' क्वयूयापि ६४,१९९ ५८, ८२० ७२, ४५० 
५द' निसे१४दंतक १,१७, ४३१ ११६, ६४१ १,६७, ५६० 
१५ द' निसे २४दंतक ८२, ३५९ ८८,५६२ १४०, ३५४ 
२५द' निसे ३४दंतक ६५,८४२ ६१,३५२ १,०२,३६८ 
३५द' निसे ४४दंतक ५०,९६६ ४८,७७७ ७१,८०२ 
४५द' निसे ५४दंतक ३४,०६६ ३५,२४५ ५६, ४०० 
एद' निसे ६४दंतक २३,९५५ २२, ००१ ३८, २५८ 
६५द' निसे च्वये १६,१६१ १७, ३४८ ३०,७३९ 
४,५४,९७९ ४, ४८,७४४ ६,९०, ००७ 


ने.सं.१०९१या ल्याःकथं ५दं क्वययापिं ६४,१९९ व १५दं निसें २४दं दुपिं ८२,३५९ 
थ्यंगु खनेदु । थुपिं १०दं लिपा ५दं क्वययापिं १५दं निसे २४दं थ्यने धुंकल थुमिगु 
ल्याःचाः ११०१या ल्याःचाखय्‌ ८८,५६२ क्यनातःगु दु । अथेंतं १०९१या ल्याखय्‌ १५दं निसें 
२४थ्यंपिं ने.सं.११०१ थ्यंबलय्‌ २५दं निसें ३४दं थ्यने धुंकल थुबलय थुमिगु ल्या:चा:कथं 
६१,३५२ जक थ्यंगु खनेदु । गुगु न्हापायागु ल्याःचाःकथं २१,००७ म्हो खनेदु । थुकिइ 
उबलय्‌ नेवाःत नेपालं उप्वः पिहां वं, बाय्‌ उप्वः नेवाःत जक सित धैगु किपाः खनेदु । 
दसुकथं ओखलढुंगा जिल्लाया ल्याःवा: छकः स्वये । ने.सं. १०७१ (ई.१९७१) या दंय्‌ व 
जिल्लाय्‌ १,२२,८६२ थ्यंगु दु व हे इलय्‌ अन नेवाःतयगु अर्थात नेवाः भाय्‌ ल्हाइपिं 
४,१९१ क्यनातःगु दु गुकिइ ४दं क्वययापिं ५४६, ५<ं निसें १४दंतकयापिं ११२५, १शदं 
निसे २४दंतकयापिं ७९९, २५दंनिसे ३४दंतक यापिं ५८५, ३५दं निसे ४४दंतक यापिं 
४३५, पीन्यादंनिसे ५४दंतकयापिं ३१४, ५५दनिसें ६४ दंतकयापिं २२० व ६५दं 
च्वयेयापिं १६७ क्यनातःगु खः । ने.सं.११०१(१९८१)या दंय्‌ ओखलदुंगाया जनगणनाय १.१२ 
प्रतिशत वृध्दि जूगु दु, तर नेवाःत धाःसा ४५८ प्रतिशतं कम जुयावंगु दु गुकि याना: 
उबलय्‌ अनयाग जनगणनाकथं नेवा: ९१५ जक शथ्यंगु क्यनातःगु दु । गुगु ल्याः १०९१ या 

ल्याखय्‌ ५दं निसें १४दं दुपिं सिकें नं साप हे म्हो याना: क्यनात:गु दु । जिल्लाया 
जनसंख्या १.१२ प्रतिशतं वृद्धि जुइगु अनयापिं मेथाय्‌ स्थानान्तर जुया वंगु खनेमदु तर 
तेवा:तयूगु ल्या: जक म्हो जुइगु छगू रहस्यमय खँ खः । उगु ईलय्‌ पंचायती व्यवस्थायागु 

छग्‌ दें : छगू जाति : छग्‌ भाषा : छग्‌ भेष" धेग तारा चरमताय्‌ 
थ्यनाच्वंगु खः । ने. सं. ११११ बया ओखलढ्गाया जनसंख्या १,३९, ४५७ थ्यन । गुगु 
न्हापायागु सिके १,०१ प्रतिशतं वृद्धि जूगु खनेद्‌ । थ्व इलय्‌ नेवाःतयग्‌ ल्या: १०४३ जक 
थ्यंगु दु गुगु ल्याःखय्‌ १.१४ प्रतिशतं वृद्धि जूगु खनेद्‌ । थ्व ल्या: १०९१ कागु जनसंख्याय्‌ 
५दं निसे १४दं थ्यंपिनिगु ल्याःसिके म्हो हे तिनी । थ्व दसुकथं नेवा:तयगु व मेमेग 
जनजातियागु वास्तविक ल्या:चा: प्याहां मवःगु व जनसंख्या निष्पक्ष व इमान्दारितापूर्वक 
कयामत:गु किपायात यचुका व्यूगु दु। थुलि जक मखु मेमेगुलि नं अन्यागु हे प्रतिफल 
खनेदु । उकि राष्ट्रिय जनगणना कायेगु प्रविधि हे झीथाय्‌ अवैज्ञानिक थें ताः । 


ष 


जात जातिया जिल्लागत वितरणय्‌ नेवा:त ख्वप, यल, यें स्वंगू जिल्लाय्‌ न्हापांयागु 
थाय्‌ कय्च्यानाच्वंगु खनेदु । अथेंत स्वंगूगु थासय्‌ रामेछाप, काभ्रेपलाञ्चोक जिल्लाय्‌ 
नेवा:तयगु ल्याःकथं लानाच्वंगु दु । जिल्लागत भाषायागु वितरणय्‌ धाःसा भचा 
अजुचाइगु किपा लुया वःगु दु । यल व ख्वपय्‌ नेवाः भाय्‌ ल्हाइपिंनिगु ल्या: मेमेगु 
भायसिकें उप्व: जुया न्हापा लानाच्वंगु दःसा मेगु जनसंख्याया ल्या:चा: काइबलय्‌ यलय्‌ 
नेवाः भाय ल्हाइपिनिगु थाय न्हापांया ल्यू लाइगु सुचं खनेद्‌ । छाय्‌धाःसां आ: अन 
नेवा: भाय्‌ ल्हाइपिं १,१०,८०० थ्यंगु दुःसा नेपाली भाय्‌ नवाइपिं १,०९,१९६ थ्यंगु दु । 
अले न्हापां ल्यूकथं ये व गुल्मी जिल्ला लानाच्चंगु खनेदु । भाषागत वितरणया तथ्यांक 
स्वयेबबलय्‌ स्वगंगु थाय्‌ सिन्धुपाल्चोक, रामेछाप, काभ्रेपलाञ्चोक, नुवाकोट, 
मकवानपुर, कास्की, बागदुड जिल्लाय्‌ नेवाः भाय्‌ थ्यंगु दु । जिल्लाय्‌ नवाइगु भायमध्ये 
प्यंगूगु थासय्‌ लमजुङ, तनहुँ, श्याडजा, पर्वत व प्यूठान जिल्लाय नेवाः भाययागु थाय्‌ 
लाना:च्चंगु खनेद्‌ । थुकथं भीगु भाय ल्हाइपिनिगु ल्याः थुकथं म्हो जुयाः वंगु आपालं 
कारणत दु । गुकियानाः भी स्वनिगलय्‌ हे म्हो ल्याखय्‌ ला:वनाच्वंग दु । स्वनिगः 
नेपा:या राजधानी जूगुलिं थनबिसकं बिसकं भाषा भाषीया मनुत न्हि धाइथें च्वंवयाच्वंगु ' 
विशेष याना: आर्य भाषाया खलःया मनुत । विभिन्न थन च्वंवःपिं सनुतयगु नाप 
न्हिन्हिया कालबिलया ज्या भीगु भायया माध्यमं जुड मफुत । थी थी भाषिका नाप 
सम्पर्क भाय नेपाली जूवन । नापं नि जीवनय्‌ वइगु प्रशासनिक ज्याकथं सरकारी 
कार्यालय वनेबलय्‌ प्रशासनिक भाषा नेपाली जूगुलिं नेपाली भाय छयलेत बाध्य 
जुइमाल । शिक्षाया माध्यम नेपाली जूबलय शिक्षा प्राप्त यायेगु नैसर्गिक अधिकारय्‌ 
भाय अवरोध जुया बिल । भविष्या क्यारियर दयेकेत नेपाली भाषाय्‌ प्रवीण जुयेमा:गु 
वाध्यता ब्वलन । थुके कुशल प्रशासक जुइत खय्‌ भायलय्‌ दक्षता मदयकं मगात । 

व्यापारीतयूत कालबिल उप्वः याना विभिन्न भाषिकातय्‌ग नाप न्हिन्हि उप्वः याये 
माबलय्‌ इमिसं खँय्‌ भाययात बुलुंहु नाला कया यंकल । हानं संचार माध्यम 
टेलिभिजन, रेडियो आदिलय्‌ न्हिच्छिचच्छि अंग्रेजी, हिन्दी यर्दू नेपाली. भाषाय्‌ उप्वः 
९५०५९ यायेगु जुयाच्वंगु दु थुकियाना: मांभाय ॥r०†००९१०८५ इ आघात 


लावनाच्वंगु दु (बजाचार्य,१११५) । थ्व हे कारणां यानाः नेवाः भाय्‌ स्वनिगलय्‌ जातिगत 
विवरणय्‌ मेगु जनगणनाय्‌ म्हो जुइग किपा खने दु । 


नेवाः भाय्‌ निगूगु भायकथं नवाइपिं नेपाः दुने २२,१२९ अनेवात दु । डोल्पा छग्‌ 
विल्ला त्वताः नेपा:या ७४ जिल्लाय अनेवाःतयसं निगूगु भाषाकथं नेवा: भाययात 
नालातःगु खनेद्‌ । थथे भाय ल्हाइपिं प्यदं क्वययापिं १,४११ दःसा ५दं निसें १४दंतक 
यापिं ४१५७ थ्यंग खनेदु । १५दं निसें २४दं थ्यंपि ४७०६, २५दं निसें ३४दंतक यापिं 
३९००, ३५दँ निसें ४४दंतक यापिं ३०४९, ४५दं निसें ५४दं थ्यंपिं २१९७, ५५दं निसें 
६४दं दुपिं १४९२ व ६५दं . च्वयेयापिं १२०९ मनूतयसं नेवा:भाय्‌ निग्गु भाषाकथं 
छयलेगुयाना वयाःच्वंगुदु ।थत्ये नेवाः भाययात निगूगु भायकथं नालाः नवानाच्वंपिनिगु 
ल्या: ये व काभ्रेपाञ्चोक जिल्लाय्‌ उप्वः खनेद्‌ । 


ने.सं.११११लय्‌ का:गु जनगणनाय्‌ नेवाःत फुक्क जिल्लाय्‌ न्यना बने धुंकुगु 
खनेदु । दुर्गम हिमाली जिल्लाय्‌ नेवात स्थानान्तर जुया वनेगु पाखे उन्मेष जुयाच्वंगु छग्‌ 
न्हगु तथ्य खने दःवःगु दु । नापं पहाडी जिल्लाय्‌ गनं छत्थुं उप्वः नेवाःत म्हो जगु 
खनेद:सा गनं न्हापायागु सिकें दब्वल जुयावंगु खनेदु । तराईया लागाय नेवाःतयगु 
ल्याःचाः भचा उप्वः न्यना वंगु खनेदु । ने.सं. ११०१ व ११११ या ल्या:कथं नेवाःतयग म्‌ 
वस्ति स्वनिग:यात त्वताः मेथाय्‌ थुकथं दयाच्वंगु खनेद्‌ । 


११०१या ल्याःकथंया मू वस्ति ११११या ल्याःकर्थया मूवस्ति 


१) काभ्रेपलाञ्चोक २९,६११ काभेपलाञ्चोक ३९,७५६ 
२) मकवानपुर, १२,२०२ सिन्ध्‌पाल्चो कर १,१९० 
३) सिन्धुपाल्चोक १०,२५४ मकवानपुर १९,२४१ 
४) तनहु, ८,०४४ रामेछाप १३,८२२ 
५) रामेछाप ७,१७२ तनह , १३,७७८ 
६) चित्तवन ६,६९२ चित्तवन ९,५८६ 


सयपत्री/६५ 


७) रुपन्देही ६,०१० कास्की ८,९६५ 
८) कास्की ५,९४५ नुवाकोट ८,८६० 
९) सुनसरी ५,३९८ मोरङ ८,८५४ 
१०) सिन्धुली ५,३०६ सुनसरी ६,७३१ 
११) दोलखा ५,१७० रुपन्देही ६,६९० 
१२) श्याङजा ५,१९२ सिन्धुली ६,३०८ 
१३) मोरङ ५,०२७ पाल्पा ५,९५९ 
१४) पाल्पा ४,८८० श्याङजा ५,२६५ 
१५) नुवाकोट ४,२३० दोलखा २,९०३ 
१६) बागलुङ १,४९९ बागलुङ १,७७१ 


भीग भायया विकास रुपरेखा स्वयेत प्राचीन अभिलेख सफू, वंशावलि स्वयेगु 
आवश्यक ज्‌ । थ्यंमथ्यं ८०० दँ न्हयःयागु श्री रुद्रमहाविहारयागु ताडपत्र हे झीगु आःतक 
ल्‌गु वाडमययागु छग्‌ पुलांगु दसु खः । 


ने.स. २३५(ई. १११४) या रुप 


* सकल कार्यजस समस्त संघस सम । अभिप्रायायन पच्चु माल । सुन 
संघ कार्य सेङ विपरीतन बवंगुया दानपति भारोष वंक्विहार संघ ज्वड 
लुं मंस त्रय दण्डपयु टेबु " (मल्ल,१९९०:१६) 


ने.सं. २९३ (ई. ११७३)या सक्व: वज्रजोगिनीस्थित अभिलेख 


वं स्वस ग्वल अधिक संवत न्यश्‌ रगुपति रुदरदेव राजा दिजपरप त्वं 
(बज्राचार्य, २०२९:३) 

ने.स. ३५३ (ई.१२३३) या मोतिटारया अभिलेख अभिलेख 


श्री सूतोगल जल कूलऋ युक्त मुहान लस ' ` ` स्यनक ` ` ` ` युते 
प्रमुडा चित्तन जुया जले ल्होड़ा जुरो ।(तेवारी व मेमेपिं,२०१५:१४) 


ने.स. ४०५(ई.१२८५) मरुसतःया लंसिया पौ 


PR सकल सिद्ध न॑ डाव चक्र विय यातं घिट (त) न बुरोव १५ तल 
पति (नि) समंत थ्व बुया वा स सन दु थ्यं बर्ष प्रति सयं चक्र 
विस्य निस्त्रपं (य॑) निर्वाहरपं यङ ...(हृदय,१०९१:४) 


ने.सं. ४९४(ई.१३७४)या हरमेखला 


अनेक प्रयोग खनडान पण्डित वैदय लोकसन अतिगुरुवामीयाडा 
वैदयगन्थ थ्व हरमेखला शास्त्रया परिच्छेद धुग्व समाप्त 
(शाक्य१९७०, २४) 


ने.स. ५००(ई.१३८०) मानवन्यायशास्त्र 


सेडा थ्व विद्या सलडाव शिष्यसन थम शक्ति जुको गुरुपूजा याडाव 
दक्षिणा दोहरपाव आज्ञा कायाव थव छं ल्हास्ये वणे । थ्वते शिष्य 
बृत्ति (हृदय,१०९१:७) 

चांगनारायणया भण्डारयाग अभिलेख 


॥ स्वस्ति ॥ श्री थ्री श्री गरुडनारायण भटारक सके श्री श्री सरस्वती 
देवी ठकुरिनी सन, कार्तिक लछि, मित छोयके दुंता, थ्व टवाक 
दिवा (खनाल, २०४०:१७८) 


ने.स. ६७४(ई.१५५४) या चिकित्साशाशत्र 


चरस आदिन थिया रस कायषक चानिव विशेस शम व्दातसा गोमयमा 
रस तेष । श्रीखण्ड मव्दातसा रक्त चन्दन तेव ।(हदय, १०९१: २३) 


ने.स. ७१३(ई.१५९३) अश्व वैद्यक शाश्त्र 


सयपत्री/६७ 


शडंया रोय लक्षाण सेयकेनो वासरतो, जय दत्त शाइत्रस पिकास्यं नेपाल 
भाखानं तया थे मजिव वतसा, गुणवन्त लोकस्यं, जियक ल्होकाके माल 
( वैद्य, २०४१क:८८) 


ने.सं ८१५(ई.१६९५) ब्रम्हपराण 


ब्रम्ह प्राणया खं व्रम्हस्य वक्षादि ऋणिलोक, कडा खं, प्र््यस, 
नैमिखारण्यस, व्दादस, वार्णिक, यज्ञ, शौनकादि ऋणि लोकस्य यज्ञ 
आरम्भ याड चोतडास्य थ्व बेरस व्यासस शिष्ये लोमहर्षण सूत थ्व 
यज्ञस वयाव ऋणि लोकस्य अनेक सत्कार याडाव आसन तयाव नाना 
कथा आदि .....( वैद्य, २०४१क:९२) 


ने.सं. ८३४(ई.१७१४)या गह निर्माणादि व्यय निर्देश 


श्री ३ महा गणेशाय नमः: । श्री श्री जय भूपतीन्द्र मल्ल देवसन अत्यन्त 
कस्त प्ठर्वकन तामोल ज्या याडाया धरोत वयकसै बिव्याड़ा । सं. ८३४ 
मार्ग व १२ च खुस लोहो बला छोया लोहो कम्मिया ल्याख । तुलसी नह 
४३। मो २ द॑ २० । रछेराम न्ह मो १ ब॑ १९ ( वैद्य, २०४१) 


ने.सं. ८८६( ई.१७६६) 9 ६) 


थ्व तत्वसार धाया खं स्वल्पन गाक्क, गुरुयाके नमस्कार याडाव जेन 
ल्हाय, थ्व तत्वसार महा दुल्लभ, यत्न पूर्व्वकन गुप्त यायमा ( ) 


ने.स.९५१(ई.१८३१) महासत्वोपाख्यान प्याखं 


आओ शिजिस थन खछि विश्राम याय नुयो ... हे महाराज दशरथ द 
जिओखे विश्राम यासे बिज्या हुने (शाहदेव, १०८७ ) 


ने.स. १०००(ई.१८८०) या नरराजाया व्याख्यान 


न्हापां पूरापूवै कालस निषध नाम नगर धयागु देश छगु दयाओ चोनं । 
थ्व देशस वीरस्यन धयाम्ह राजा बिज्याना चोन थ्वम्ह राजाया पुत्र नर 
राजकुमार धयाम्ह बिज्याना चोनं । गथिम्ह राजकुमार धालसा अनेग 
गुनन संपूर्ण जुयाओ चोन जुल ल्वायगुनं अति हेयाओ चोनं तेज नं 
धालसा कामदेव थे वानलाक थ्वया सरिरे निर्मल गुन मदया चोनम्ह 

महात्यादि विचक्षण महा भर्मात्मा थथिम्ह राजकमार विज्याना चोन॑ं । 
(हृदय, १०९१: २०१) 


ने.स. १०४५(ई.१९२५) बद्धधर्म पत्रिका 


जिं थथेधका डना । छगु समये भगवान्‌ ऋष्पित्तन मगवावे विज्याच्वन 
। अन भगवान आयुष्मान्‌पिं डाम्ह भव्रवर्गया व्राम्हणपिं सताव बिज्यात 
। हे सिक्षूपिं । भगपान्‌ धका भिकापिसं लिसबिल । भगवान आनन्दं 
थ्व (खं) आज्ञा दयेकल । हे भिक्षुपि प्रवजयाकावम्हसिया डिगु 
अन्तगु खं दु । छुछू डिगु। थ्वकामे ( रसे ) भुले जुयेगु खः । 
( धम्माचायर्य, २४६९: ७) 


ने.स. १०९१(ई.१९७१) नेपालभाषा साहित्यया जातः 


उकि जिं न॑ थ्व हे सुलचं तयह भरी नेपाः मामं तितिपापा यानाः 
स्वथना तःगु नेपाल संस्कृतिया म्‌ धुक ' नेपालभाषा साहित्य " पाखे 
मिखा ब्वयगु भि ताया । (हृदय,१०९१:८) 


ने.स. ११०० (ई.१९८१) लिसः सफू 


थुकी च्वंगु पुक्क लेख छगू लिसः खः । अधिकांश लिसः इतिहास नं 
जुइधुंकल । छागु थें च्वंगु लिसःयात न॑ कालं थःगु भुतुली छ्या, 
दायका ध्यःथे नाइका बी धुंकल । च्वमिं छु च्वगु नं थःगु कतिया 
विणयेपाठकवर्गया समर्थन दु मदु सीकेत अर्थात लिस: कायत हे 
मखा । नेपालभाषा साहित्य सेवाया अनुभव गाक्क मदुनिबलय्‌ 
भीपिमध्ये गुलिं गुलिं न्हयसःया लिसः छगूतक हे नाइक बी मसः:निगु 
वा युकी च्वंगु लिसलं धाय्‌ इतिहासं कनी । (जोशी,११००:क) 


ने.स. ११११(ई.१९९१) खेलूइता पत्रिकां 


जनजीवनया प्रत्येक ख्यलयर्थे साहित्यय्‌ नं थुकि नं थःगु पलाःचि त्वःता 
थकीगु अस्वाभाविक मखु । साहित्यं न्हृगु हयूपाःया जन्म बी थें हयूपालं 
न॑ न्हूगु साहित्यिक धाः: न्हयाकीगु सत्य खः । म्हिगःया मूल्य, मान्यता, 
म्हिगया शिल्प आः: वया असामयिक जुइपुः । उकिया थासय्‌ न्हगु 

साहित्यिक मान्यताया प्रतिस्थापन जुल धाःसा थुकियात हे हयूपा: दत 
धायमाली (खेलुइता, ११११:ख) 


थुकथं ब्वना यंकेबलय्‌ झीगु भाययात संस्कृत भाययागु उप्वः प्रभाव लानाच्वंगु 
खनेदु । थत्थे जूगु मूल कारण संस्कृत वाडमय साप हे तःमि जूगुलिं खः मेगु भीग्‌ 
कर्मकाण्ड फुक्क संस्कृतमार्फत जुइगुलि नं संस्कृतयागु थुलि उप्वः प्रभाव ला:व:गु खः । 
न्हापांयागु नेपालभाषा गथे नवात अथे हे च्वयेगु प्रवृत्ति पाखे धेचुया वनाच्वंग खनेद्‌ । 
गथेकि न्हापा ˆ छु ले च्यकूट ग्वय तनेकपिन ख। * रोय ` गवय आदि खँग्वः 
कायेफु । न्हापा खँग्वः ल्यूनेया ध्वनि ` अः वयाच्वंगु दु । वर्तमान ईलय्‌ थ्वैगु लेखन 
ग्वय्‌ व ल्वय्‌ जुयावंगु दु । थ्व खँग्वःयागुं ध्वनि उच्चारणकथं ˆ ग्वय' व॑ ल्वय खः 
तर लेख्य भाषाय्‌ ग्वय्‌ ल्वय्‌ हलन्त च्वयेगु यानाः वयाच्वंगु दु । नापं न्हापा जि या 
अर्थ जेन सर्वनाम खंँग्वः थ्यंमग्यं ने.सं. ९०० तक छयलात:गु खनेदु । थ्वया लिपा नं 
थकियाग॒ अस्तित्व गुबले गुबलें ल्यनाः च्वंगु थें च्वंक छयलाःतःगु खनेद्‌ । पहरी 
भाषिकाय्‌ थौं नं जे खँग्बःया रुप ल्यना:च्चंगु दनी । पुलांगु नेपालभाषाय्‌ विभक्तिकथं 
या, याके छ्यलाःतःगु दु । स्य विभक्ति संस्कृतयाग प्रभावं दुहांवयाच्चंगु नं खनेद्‌ । 
अथेंतु नेपाल सम्वत ७८० पाखे नेपालभाषाय्‌ मुसलमानी भायया खँग्व:त उप्वः व्यवहार 
जूगु खनेद्‌ । मुस्मां भाययागु खँग्वः दुथ्याःगु अभिलेख ने.सं.७८७ यागु ख्वपया मूचुकय्‌ 
तयात:गु लँ अभिलेखय्‌ दु गुकिड जगात खँग्व: छ्यलातःगु दु । थथे हे मेमेगु अभिलेखय्‌ 
गुणागाहार, काजी, फिराद, तपसील, उमराव, जगा, आदि खंँग्व: छ्यलमतःगु दु 
(वज्राचार्य व मेमेपिं, २०२१:३३-३७) ।श 


ब्रिटिस अंग्रेजी भाषा व अमेरिकन अंग्रेजी भाषा छगुकथं छग्‌ हे भाय खः । तर 
फिचर छुं भचा पानाच्चंगु दु गये 


अमेरिकन अंग्रेजी ब्रिटिस अंग्रेजी 
Odd ad od 
up op ap 


ब्रिटिस अंग्रेजीया विशेषता छगूकथं बाग: जक अन्त्य उच्चारण जुइग॒ खनेद्‌ गथे 
फादर्‌ तर अमेरिकन अंग्रेजी पूर्ण उच्चारण जुइ गथे फादर । भीगु भाषाया 
विशेषताय्‌ हलन्त अन्त्यय्‌ मद्‌, गथे भ्कीसं नवायेबलय्‌ याय, काय, धाय, धाइ तर 
च्वयेबलय्‌ याय, काय्‌, धाय्‌  च्वइ । गुगु नवायेगु भायनाप पानाः वनाच्चंगु खनेद्‌ । 
न्हापांयागु नेपालभाषाय्‌ थ्व प्रवृत्तित खनेमद्‌ । आ: वया थ्व प्रवृत्तियागु अप्वः प्रचलन 

खनेद । भीसं नवायेबलय्‌ थ्व खुन्ह धकाः नवाना च्वना तर च्वयेबबलय कुन्ह नं 
च्वया वयाच्वना । छगूकथं कृन्ह॒ व खुन्हुयागु छं बिसक पह: भीसं कया: मच्चना । 
नेपालभाषायात छग्‌ साप हे वैज्ञानिक भाषा खः । छाय॒धाःसा थ्व भाय गथे नवात 
अथे हे च्वयेगु प्रचलन दु । उकि हे थ्व भाययात वैज्ञानिक भाय धाःगु खः तर आः 
वया नवायेबलय्‌ व च्वयेबलय्‌ भीसं थुकिया अःखः याना वयाच्वना गुकियाना भीगु 
भाषा न्हापायागु रुपसिके पाना वना च्वत । न्हापां गथे नवात अथे च्वयेगु पह दु आः 
वया छुँ भचा पाना वनाच्वन थ्व परिवर्तनं भीगु भाय नवाइपिन्त च्वयेगु समस्या 
जुयाच्वंगु इलय्‌-ब्यलय्‌ न्यनेदु । अथेतु भीगु आपालं थन्यागु खँग्वत दु । न्हापा जन्ती 
बनेगूयात ल स्वनेगु धाइ । आ नं मेगु भाषाया प्रभावं मुक्त जूपिं नेवातयसं ल 
स्ववनेगु हे धयावयाच्वंगु दु । तर भीसं लँ स्वबनेगु धया: वयाच्वनागु दु । थुकथं 
च्वयेगु व नवायेगुलिइ विसकं दतकि भीगु भाषाया वैज्ञानिक पहः तनावनी थुखेपाखे 


भीगु ध्यान वनेमा: थें च्वं । 


पुलांगु नेपालभाषाय्‌ रपा, रपे प्रत्यय्‌ छुना संस्कृत खँग्व:यात नेपालभाषाकरणा 
यायेगु प्रर्वत्ति खने दःसा आ:यागु नेपालभाषाय्‌ ` याता प्रत्यय छुनाः खँय्‌ खॅग्वःयात 
नेपालभाषाय्‌ छ्यलिगु याना: वयाच्वंगु खनेदु । गथे मानययाना, खोजययाना, लगेयाना, 
सहयाना, उठय्याना, छापेयाना, रोकय्याना, सुचंयाना आदि आदि । नेपालभाषाय्‌ 
नेपाली भाषायागु खँग्वः थथे दुहाँ वःगु म्‌ कारणत १. धार्मिक एकता २.मेगु जातिसिकें 
आचारय्‌ सदृशता ३. मेपिं स्वया भाषायागु वरिष्ठता ४. शिप व ५. राजधानी व 
मेथाय्‌ छ्यासमिसकथं च्वनीगुलिं खः (सापकोटा, २०२०:३३१) 


आ: वया भीगु मांभाययागु प्रभावं खय्‌ भाययात गुकथं लानाच्वन व सिइकेगु 
नं माःथें च्वं । खला खसभाषानाप संसर्ग जूगु ७६१दं भचा न्हयः खनेदु । येँ देया जुजु 
लक्ष्मीनरसिहया इलय्‌ खसतयगु नाप स्वाप्‌ जूगु खनेद्‌ । गुकियानाः शाह व राणा 
शासकतयसं ०७साल न्हयःतक सरकारी आदेश, नीति, घोषणा स्वनिगलया जनतायात 
ध्वाथुइकेत ` नायखिं च्वयेकाः ` भीगु भाषां क्रीतः ध्वाथुइकिगु थें मल्ल जुजुपिंसं नं 
खस भाषीतय्त थुइकेत इमिगु भासं अभिलेख तयावंगु दु । थ्व तथ्ययात बेक्वयेका: 
मल्ल जुजुपिसं खस भाषायात राष्ट्रभाषाकथं नालावन धैगु तर्क उलि दुग्यंगु खनेमद्‌ । 
खसभाषीतयत ध्वाथुइकेत दकले न्हापां जुजु लक्ष्मीनरसिह मल्लं महाद्योया लागाय्‌ पशु 
स्याये मदयेका व्यूगुया अभिलेख तःगु खनेदु ( तिवारी र अन्य, २०१९: १८१-८२) थुकथं 
स्वयेबलय्‌ नेपालभाषा व खस भाषयागु संसर्ग ने.सं. ३५३ (ई.१२३३) जूगु खनेद्‌ । उकिं 
खसभाषायागु खँग्वःत नेपालभाषाय्‌, नेपालभाषायागु खँग्वःत खस भाषायदुहां वनिगु छुं 
न्हूगु खै मजुल । खसभाषा छग्‌ सम्पन्न, सरकारी धुकुतिइ लिधंसा बियातःग॒ भाय्‌ खः 

नापं थ्व भायूयात बलाकेत मेमेगु राष्टिय भाषायात गःपः तिइगु ज्या सरकारं मया:ग 
मखु गुगु च्वये वने धुंकुगु दु । मल्ल जुजुपिसं गुगु उदारता खँयभाययात ब्वलंकेग 
वातावरण बिल अन्याःगु हे वातावरण लिपाया शासकपाखें मेमेगु राष्टिय भाषायात 
बिइगु ज्या मजुल बरकंछि बैसं जाम्ह लिथुं न्हयथुयात याइगु व्यवहार सिकं क्वहयेग्‌ 
व्यवहार जक याना: थःगु अमानवीय ख्वा:पा: ब्वल । जुद्ध शमशेर प्रधानमंत्री जबलय 
नेपालभाषाया लेखकतय्‌त म्वामदुगु खँय्‌ तक्यंका दायेगु, बं पुइकेगु व सितुपात 
वनिगुकथं ख्याच्व: बिइगु ज्या जक या:गु मखु अड्डाय्‌ नेपालभाषा खँ नवाये मदयेका 
बिल नापं उबलेयाग॒टेलिफोतं नेपालभाषा खँतकछ ल्हाये मदयेका बिल 
(प्रधान, २००८:६०) । अयनं भीगु मांभाय्‌ म्वाना: वने फूगु जक मखु छग सशक्त 
भायकथं नं न्हयानाः वंगु दु । गुकियागु दसु थौंयागु कीगु भाय व वाडमय जक मखु 
खॅय॒भाय थें ज्यागु शक्तिशाली, सम्पन्न व उन्नत जुयाच्चंगु धाःगु भाषायात नं झीग 
मांभासं प्रभावित याना: व्यूगु दु । गुकि यानाः नेपाली भाषा व्याकरणया रुपयात हिले 
बाध्य जुइमा:गु द्‌ । इमिसं थ्व खँग्रात नं स्वीकार यायेमागु दु नेपाली भाषाको 
सेसो भने नेवारी भाषाको संसर्ग आउँदा खज्‌मजिएको छ - उसका 
स्वाभाविक गतिमा वियिति आएको छ । नेपालीमा नानी शब्द 
उभयलिंगी हो, छोराछोरी दुवैलाई नानी भनिन्छ, भाउज्यूले नन्द 
देवर दुवैलाई नानी भन्छन्‌ तर अचेल नेवारी भाषाका प्रभावले 
स्त्रीलिंगी भाव भरिन लागेको छ विशेष शहर बजारमा । नेपालीमा 
नुन चिनी अमिलो खोरसानी आदि मात्र होइन कुरो र दाम पनि 
हाल्नु हुन्छ तर नेवारी ति" का अनुवादका भरमा नुन, चिनी आदि 
राखन थालिएको छ । जब नेपालीमा राख्नुको अर्थ थान्को लगाउनु, 
सुरक्षित पार्नु र स्वास्नी पार्नु छ । उता हाल्नु चाइँ अश्लिलताको 
माव भरिन लागेको छ नेपाली उकारान्त र ओकारान्त शब्दलाई 
विभक्ति प्रत्यय बिनै आकारान्त पार्ने खेवारा पनि आदौका नेवारी 
भाषाकै प्रभावबाट भएको बृक्तिन्छ (सापकोटा, २०२१: २५-२६) अंयनं थौं 
भीगु मांभाय्‌ गुगुकथं च्वन्हयाये माःगु खः उलि न्हयाये फूगु खनेमदु । थुकिया आपालं 
कारणत दु । 


दकले न्हापां झीगु मांभाययात राजनेतिककथं क्वफाना छवयेगु स्वल । इलय्‌- 
व्यलय्‌ आपालं पकाःत वल लूलाः यायां हे भीत मलात । गुकियानाः इकथं भीसं भीगु 
वाङमय न्हयाका यने मफुत । खला भीगु वास्तुकला, मूर्तिकला व स्थापत्यकला विश्वया 
लागि छगू नमूना जूवंगु दु । थ्व सम्बन्धि सफृत भीसं बालाक माले मफुत । लिपियागु 
ज्ञानया अभावं थन्याःगु सफ्‌ ब्वने थाकुल । थ्व लागाय्‌ दुनेच्वना ज्या याना च्वंपिसं नं 

न्ह्गु सफू दयेकेगु खैँ नुगलय्‌ वायेके मफुत । नापं थौं भीगु देशय्‌ आपालं आपा: 
विशेषज्ञत नेवाःत दु । इमिगु पाखें थःथःगु विषयलय्‌ भीगु भाषा च्वका भीसं भीगु 
वाडमययात ईकथं न्हयाका: यंके फूगु खनेमद्‌ । भीसं वाडमयया खँ वइबलय्‌ पुलांगु 
जक नां कयाः न्हाय्‌ तपुइकेगु ज्या याना वयाच्चना । थौंया परिवेश व आधुनिक 
सभ्याताकथं न्ह्याका यंकेगुलिइ मिखा तिस्सिना च्वना । 


भाय्‌, सम्प्रेषणया माध्यम खः । गुलि उप्बः सम्प्रेषण जुल उलि हे न्हयज्याइगु 
खः । उकिं भीसं थौं गुलि थःगु भाषायात नालाच्चना व स्वयेबलय्‌ भीसं भचा म्हो हे 
सतर्कता, सजगता क्यनाच्चना थें ता: । भीसं थःगु छे जक व्याका थौं गाइथें मता: पिने 
वःम्ह नेवा नाप नं भीसं थःगु भासं हे थःगु विचाःयागु सम्प्रेषण याये मागु दु । भीम्ह 
मनूया दथुइ गुम्ह नेवाःत द:सां अन छम्ह अनेवाः दःसा भीत साम्प्रदायिक धाइ धका: 
मेगु भाषां खँ ल्हायेगु भीगु पह साप हे बांमलाःगु खः थुकियात हाकुतिना भीसं 
फच्छिफतले थःगु मांभाय्‌ उप्वः छ्यलेगु पाखे हःपाः व तिबः बिया यंके माः थें च्वं । 
नापं नगरपालिका थें ज्यागु स्थानीय निकाय नेवाः भाययात प्रशासनीक ज्याय्‌ दृथ्याके 
बिइमाःगु दु । भाय्‌ नवाना: जक विकास जुइगु मखु थुकियागु उपयोगिता नं वयेमाः 
मखुसा भाय ल्हाइपिंनिगु ल्याःचाः म्हो हे जुयावनी । 


लोक सेवा आयोग थें ज्याःगु सरकारी निकाय पाखें मान्यता बिइकेगु तस्सकं 
लिकुनाच्वंगु दु थ्व पाखें पला: च्वयेके हथाये जुड धुंकल । अर्थेतु विज्ञान, वाणिज्य, 
शिक्षाशास्त्र, कानून ब्वनीपिं विद्यार्थीतय्सं थःगु मांभाय्‌ ब्वनिगु नैसर्गिक अधिकारं थौं 
गुकथं बञ्चित यानातल उकियागु विरोध याना: इमिगु पाठ्यक्रमय्‌ दुथ्याके बिड हथाय 
जुइ धुंकुगु दु । नेपाली भाय्‌ नापनापं अनिवार्यकथं न्हापाथें राष्ट्रिय भाषायागु नं 


SSN 


पठनपाठन जुइमा:गु दु । 


भीसं नेवाः जातियात चेतना थनेत भीगु संस्कृति, परम्परा व मूयागु गौरव 
म्हसीका बिइमागु दु । नेवाः जुयागु गौरव थुइका बिइमागु दु । नेपाःया कुंकुलामय्‌ 
गांगांमय॒व्याना च्वंपिं नेवाःतय्‌त नेवाःयागु सांस्कृतिक सामाजिक पृष्ठभूमि थुइकाः 
इमित नेवा: जूगु गर्व तायेका बिया कीगु संस्कृति व संस्कारयात नाला कायेकिगु छग्‌ 
वातावरण दयेका यंके फःसा अनयागु लागाय भीगु मांभाय ब्वलना वनीगु खः । 


थौं भी मस्तयूत मा:गु मचा साहित्यया ज्वलं जक मखु ल्यायेम्ह ल्यासेतयूत माःगु 
बौद्धिक खुराककथं ज्ञान विज्ञान नापं नेवाः जातियागु महत्ता, गौरवता ध्वाथुइका बिड 
फूगु साहित्य सृजना याना यंके माःगु दु । 

भीगु भाषाय्‌ पाठ्यक्रम व ग्वाहालि सफू (चभाभचभलअभ दययप) साप हे म्हो 
जुयाच्चंगु दु । भ्कीसं नेवाःभासं ब्वकेगु ब्वनेकुथि ला चायेकाः तर आःतकया दुने निगु 
जक पाठ्यक्रम पिकाये फुगुलिं नं थ्व खँयात यचुका ब्य्‌ ।पाठ्यक्रम प्राथमिक तह: नं 
निसं उच्च कक्षातक यागु निर्माण यायेगु, याकेगु ज्या जुइ माग दु । 


भीगु मांभासाय्‌ इलय-व्यलय्‌ सफू पिदनाच्चंगु दु । तर थन्याःगु सफ्‌ ब्यवस्थित 
रुपं विकी वितरण जुड फुगु मदुनि । नापं सफू प्रकाशनयागु प्रचार प्रसार नं जग 
खनेमद्‌ । सफ पिदंगु लाः लाः तक ब्वमितय्‌त उकियागु सूचंतक दइमखु । गुकियाना 
थःत यःगु विषयया सफ पिदंसा सूचनायागु अभावं, विक्री जुइगु थायया अभावं याना 
वञ्चित जुया च्वनेमाःगु द्‌ । भीगु भाषाय्‌ विश्वभूमि, न्हगु विश्वभूमि, 
राजमति थें ज्यागु न्हिपौ दु । इनाप व बेशेमरु क्या: थें ज्यागु वाःपौ नं दृ । 
तर थ्व पत्रिका अयचभ(बचभब व छं थाययात त्वता: मेथाय्‌ ब्याना वने फुगु खनेमद्‌ । 
स्वनिगलया त्वाः-त्वालय्‌ खँयभायया पत्रपत्रिका गुलि ब्याना वन उलि भीगु पत्रपत्रिका 
व्याना वने फूगु खनेमदु । स्वनिगलं पिनेया खँ ला ध्याकुनय्‌ तये । थुकि भीगु वितरण 
पक्ष साप हे ध्येध्येचुगु खनेदु । पत्रपत्रिका नं सम्प्रेषणया छग्‌ माध्यम खः उकिं 
ब्वमितय्‌गु दथुइ ईलय्‌ थ्यनेमाः । 


भीगु भाषा, साहित्य च्चन्हयाकेगु तातुना: थी थी जिल्लाय्‌ यानाः थ्यंमथ्यं नीग्‌ 
खलःत स्वने धुकुंगु दु । नापं ८४ ग्‌ मेगु खलःत स्वनिगलय्‌ जक स्वनेगु ज्या जुड धुकंग 
दु । खलतय्‌गु धल: स्वयेबलय्‌ भगु पला: साप हे च्वन्हयाये धुंकुगु खने दु । 
रचनात्मक ज्या ला छखे तये खलत पाखे इमिगु उद्देश्यअनुरुप ज्या हे बांलाक जूगु 
खने मद्‌ । थ्व धलखय्‌ छग्‌ निगु खलः त्वताः फुक्क खलः हे लाना च्वंगु खने दु । 
उकि खलः केबल खलः जक मजुइमाः । 


थौं नेवाःत स्वनिगलय्‌ जक मखु ७५ जिल्लाय्‌ व्याना वने धुंकंगु दु । नेवाःत 
पहाडं तराईलय्‌ उप्वः च्वंवंगु छखे खने दःसा दुर्गम जिल्लाय्‌ पाखे नं वनाच्चंगु खनेद्‌ । 
थन्यापिं नेवा:तयूत मर्स्या व सँय्‌ वातावरणं विस्कं तया नेवाः जुया अन म्वायेगु परिवेश 
-दयेकेत नेवाः संस्कृति, संस्कार व परम्पराय बालाक बुले फइग ज्वल माःगु दु । नत्रसा 
खँय्‌ नेवाः ल्याःचाः उप्वः दयावं थें मस्या व सँय्‌ नेवाः नं कन्हय्‌ उप्वःया वनी । थ्व 
पाखे भी खलः तयसं मिखा ब्वये हथाये जुड धुंकल । भीत नेवाःयागु संस्कति, 
परम्परा, रीतिथिति म्हसीका नेवा: जुयागु गौरव तायेका मांभाय्‌ नवायेगुलि गौरव 
तायेका बिइगु ज्याय्‌ थौंया खलत न्हयज्याये फुसा भीगु मांभाय्‌ ब्वलनी । कीगु खलःत 
पिने माधया ध्वाँय कयना हरिनाम कया: वःसां दुने दुने ल्वायगु हे नियतं मचात बयां 

बथां न्हयःने तया वैपि भजन खलःत थें मजुइमा । भी भी जुया च्वने फैगु 
वातावरणया निर्माण भी खलतयसं याये फयेमा । 


थौं प्रत्येक नेवा:तयूसं नेवा: भाय्‌ खँ ल्हायेगु, थःगु संस्कृति म्वाका थःगु भाय्‌ 
छ्यलेगु पाखे उप्वः जागरुक जुइमागु दु । छँखा पतिक नेवा: भाय्‌ ल्हाकेगु, मसपिन्त 
स्यना बिइगु याये माःगु दु भी नेवाः संस्थाय्‌ ज्या याइपिन्त, भी नेवा:तयूगु अफिस 
व पसले ज्या याइपिनिगु नाप भीसं भीगु भाषां खै ल्हाना व्याका यंके माःगु दु 
( वञ्चाचार्य,१११५) भीसं भोीगु बनेज्याय्‌ सहायक जुया ज्हा यानाच्वम्हेसिगु नाप खय्‌ 
भाय्‌ ल्हानाः थःगु छे नेवाः भाय ल्हाना छु सार्थक जुइमखु । मस्तय॒सं देखासिकि यानाः 
यंकिगु छग्‌ स्वाभाविक प्रवृत्ति ख: | थुखे भी सचेत जुइमाःगु दु । 


थौं नेवाःत नेपा:या फुक्क लागाय्‌ न्यनावते धुंकल । छथासं मेथाय्‌ च्यं वनेगु 
पाखे थुमिगु पहः उप्व: खने दया वइच्वंगु दु । थ्व छग्‌ बांलाःगु पहः नं खः । थुकथं च्च 
वनीबलय थः खलः नाप उप्वः स्वाप्‌ दइमखु । नापं नहग थासय्‌ न्हन्हुग्‌ खलः नाप 
ध्वदुइगु इमिगु नाप हे नि जीवनया मा:गु ज्याय कालबिल याना: च्वनेमालि । थुकथं व 
थः खलः नापं व्यागलं मच्चसां, खलः नाप स्वाप तयाच्चनेग॒ मन्तुना दःसा वं विवश 
जुया तापाना वने मालि । भी नेवाःत थुकथं भी नाप, भीगु समाज नाप, भीगु भाषा 
नाप, भीगु संस्कृति नाप तापाना वनाच्वंगु दु । गुकियात च्वये उल्लेख याये धुंगुदु । 
उकि नेवात न्हयाथाय च्वंसां नेवाः पहः मवाकाः तये फइगु, नेवाः संस्कतियात नाला 
हना यंका च्वने फइगु छग. वातावरण दयेका: नेवा म्हसीका म्वाका तयेमाःगु दु । थौं 
नेवाःत चिचा: दना च्वथें थनला अनला मदु थें जुया: च्वंगु दु । उकि नेवाःतय्‌त 
भावनात्मक थीतुंथीक च्वनेगु थःगु संस्कृति थःगु ख्वाःपाः भापिकेत, थःगु मां भाय्‌ थःगु 
हिनुइ न्हयागु चायेका बिइत नेपा: अधिराज्यया फुक्क नेवाःत जक मखु प्रवासी 
नेवा:तयूत नं थ्व हे खे थूं थुइकेत छग्‌ नेवाः संगठन स्वनेगु साप हे हथाये जुड धुँकुगु 
दु । उकि नेवाः संगठन स्वनाः भीसं नेवाःतयगु म्हसीका बिसकं बिइगु वातावरण व 
परिवेश दयेके माःगु थौं वाःचायेके माःगु दु 


रवहालि सफ व पत्रिकाया धल: 

कौशल्यायन, भदन्त आनन्द : २०१२ नेपालभाषा परिषदको कार्यकारिणी 
समितिको प्रथम चुनाव निर्वाचन सभामा भदन्तआनन्द कौशल्यायनको वक्तब्य 





“जनचेतना, वर्ष २ : अंक १२ 


जोशी, रत्नध्वज : ११०० लिस: : यें, नेपालभाषा परिषद्‌ : 
धम्माचार्य, धर्मआदित्य : बु.सं. २४६९ धर्मचक प्रवर्तन सूत्र। बुद्ध धर्म्म : दं १ 
: ल्या: १। कलकत्ता, वुद्धोपासक संघ 


नेवामि, दरशा, १११४, बन्दिपुरया नेपालभाषा । यें, रामभक्त भोमि 
पन्त, नयराज, २०२५, श्री ५ पृथ्वीनारायण शाहको उपदेश । 


ललितपुर, जगदम्वा प्रकाशन 


पिश्चल, आर (अनु. सुभद्रा झा ) १९६५, कमपारेटिभ अफ ब प्राकत 


लाग्वेंज दिल्ली, मोतिलाल बनारसी दास 
प्रधान, हृदयचन्द्र, २००८, नेपाली भाषा । नेपाली भाषा (सं. महानन्द 
सापकोटा) इलाम, नेपाली भाषा प्रचारक संघ 

भदराई, हर्षनाथ, २०३६, नेपाली भाषाको कानूनी पृष्ठभूमि प्रज्ञा ७६ । 
काटमाडौं ,नेपाल राजकीय प्रज्ञा प्रतिष्ठान 

मल्ल, डा. कमलप्रकाश : १९९०, द अरलियष्ट डेटेट्‌ डकुमेण्ट इन नेवारी * 
काठमाडौं, कैलाश : भोलम हखष नं १-२ 

मल्ल, डा. कमलप्रकाश : १०९८, सिँकमिया स्वाने : नेपालभाषा परिषद्‌ : 
नेपालभाषा परिषद्‌, 

मल्ल, डा.कमलप्रकाश : १०९९, नेपालभाषाया ध्याता सफाया धल: : 
च्वसापासा : 

माली, इन्द्र : १११२, नेपालभाषा वाडमय मालिगु खँय : इनाप : दँ ६ : 
ल्या: २५ 

माली, इन्द्र : ११०९, ` मोतीलाल श्रेष्ठ : माध्यमिक कालया छम्ह कवि : 
ग्वयस्वां : दँ७ : ल्याः ६ : 

माली, इन्द्र : २०५०, रेडियो नेपाल स्थापना मै विवाद : कामना : हिरक 
अंक : पूर्णाडूक ७५ : 

माली, इन्द्र : १११४, वहुमुखी प्रतिभाया सगरमाथा : नेपाल : दँ ४३ :थ्यंल्या 
६९ : 

युनेस्को : १९५३, ब_युज अफ भर्नाकलर लांग्वेज इन एजुकेशन : द 
रिपोर्ट अफ द युनेस्को मिटिङ अफ स्पेलिष्ट : पेरिस : मोनोग्राफस अन 
फण्डामेण्टल एजुकेशन ८ 

रेग्मी, जगदिशचन्द्र, २०३५, नेवारी संस्कतिको रुपरेखा । काठमाडौं, 
अफिस अफ नेपाल एण्टीक्वेरी 





रेग्मी, डा. डिल्लीरमण : १९६६, मेड़िभल नेपाल : भाग ३ : 


कलकत्ता, के. एल. मुखोपाध्याय 

बज्राचार्य, धनवञ्ज : ११०६, नेपालभाषाया ऐतिहासिक महत्व ` खेलुइता : 
दँ ७ :ल्याः७ : खेलुइता पिकाक गुथि, यल 

बज्राचार्य व श्रेष्ठ, धनबज्ज व टेकबहादुर,. २०३१, दोलखा ऐतिहासिक 
रुपरेखा काठमाडौं, नेपाल एशीयाली अध्ययन संस्थान 

बज्राचार्य, पुरुषरत्न, १११५, ` नेवाः भाय छयलेगु आन्बोलनय्‌ छग्‌ 
हःपाः (प्रकाशोन्मुख लेख ) | 

बिष्ट, डोरबहादुर : २०३४, राष्दिय एकता : रुपरेखा ,पूर्णांक २०० 

वैद्य, डा.जनकलाल : २०४१, राष्टिय अभिलेखालय स्थित नेपालभाषा । 


नेवारी अभिलेखग्रन्थ । काठमाडौं, त्रिभुवन विश्वविद्यालय 

३५. वैद्य, डा.जनकलाल : . २०४१, राष्ट्रिय अभिलेखालय स्थित नेपालभाषा । 


नेवारी अभिलेखग्रन्थ : शोध प्रवन्ध : प्रकाशोन्मुख 


३६. शर्मा, वालचन्द्र, २०३३, नेपालको ऐतिहासिक रुपरेखा । चोखम्वा 
वाराणसी, कृष्णकुमारी 
३७. शाक्य,पं.हेमराज : ११११, शिवदेव संस्कारित श्री रुदवर्ण 


सहाविहारस्थित तालपत्र अभिलेख । उकुबहाल यल, बुद्धजयन्ती समिति, 
३८. शाहदेव, राजेन्द्र विकम, १०८०, महासत्वपाल्यात । काठमाडौं, मानदास- 


सुगतदास 

३९. सम्भव, दयाराम : २०४४, नेपाली भाषा र साहित्यको विकासमा 
शाहबंशको बेन : श्री एको सरकार, संचार मन्त्रालय | 

४०. श्रेष्ठ डा. दयाराम : २०४४, नेपाली भाषा र साहित्यको विकासमा 
शाहवंशका वेत : श्री ५ को सरकार, संचार मन्त्रालय, सचना विभाग 

४१. सापकोटा, महानन्द : २०२१, जनजिब्रो : मैजा विद्या सापकोटा : 

४२. सापकोटा, महानन्द : २०२२, चानचुन : मैजा विद्या सापकोटा :विराटनगर 

४३. सुन्दर, मल्ल के. : १११४, ˆ गुक्न्ह सिद्धिबासयात नं कून ` हिसि १५। 
विश्वभूमि पिकाक 

४४. श्री ५ को सरकार , १९७५ पपुलेशन सेन्सस तथ्यांक विभाग 

४५. श्री ५ को सरकार , १९८१ पपुलेशन सेन्सस्‌ तथ्यांक विभाग 

४६. श्री ५ को सरकार , १९९१ प॒पुलेशन सेन्सस तथ्यांक विभाग 

४७. हृदय, चित्तधर : १०७४, झीगु साहित्य : यें, नेपालभाषा परिषद्‌ : 

